Ano an sinasabi kan Biblia manongod sa sekswal na aktibidad (pagdorog) bago an pagpakasal?\nHapot: Ano an sinasabi kan Biblia manongod sa sekswal na aktibidad (pagdorog) bago an pagpakasal?\nSimbag: Mayong Hebreo o Griegong tataramon an ginamit sa Biblia na para sa pagdorog bago an pagpakasal. An Biblia direktang nagkokondenar kan pagsambay asin sekswal na imoralidad, an pagdorog bago an pagpakasal sarong sekswal na imoralidad? Sosog sa 1 Corinto 7:2, “iyo” an malinaw na simbag: “Alagad huli kan mga pagsambay, an lambang saro magkaigwa nin sadiring agom, asin an lambang babae magkaigwa nin sadiring agom.” Sa bersikulong ini, sinasabi ni Apostol Pablo na an pag-agom iyo an “bulong” sa sekswal na imoralidad. An 1 Corinto 7:2 nagsasabi na, huli ta dai kayang kontrolon kan tawo an saindang mga sadiri asin kadakol kan nagkokomiter nin sekswal na imoralidad sa luwas kan relasyon mag-agom, an mga tawo dapat na mag-agom. Sa paaging ini makakakua sinda nin kakontentohan sa moral na paagi.\nMantang sa 1 Corinto 7:2 kaibahan an pagdorog bago an pagpakasal sa lista kan sekswal na imoralidad, gabos na bersikulo sa Biblia na nagkokondinar kan sekswal na imoralidad bilang sarong kasalan nagkokondenar man kan pagdorog bago an pagpakasal. An pagdorog bago an pagpakasal kaibahan sa listahan kan Biblia na kasalan asin sarong sekswal na imoralidad. Kadakol na mga teksto sa Biblia an nagsasabi na an pagdorog bago an pagpakasal sarong kasalan (Mga Gibo 15:20; 1 Corinto5:1, 6:13, 18; 10:8; 2 Corinto 12:21; Galacia 5:19; Efeso 5:3; Colosas 3:5; 1 Tesalonica 4:3; Hudas 7). An Biblia nagboboot nin kompletong pagsikwal kan pagdorog bago an pagpakasal. Sekswal na relasyon sana kan mag-agom an tinutugutan kan Dios (Hebreo 13:4).\nDakol na panahon, nakasentro an atensyon kan tawo sa “kaogmahan” na aspeto kan sekswal na aktibidad, nalilingawan ta na igwa pa nin sarong aspeto an sekswal na aktibidad – an “pagpadakol.” Maogma an sekswal na aktibidad kan mag-agom, asin iyan an kabotan kan Dios. An Awit ni Solomon asin iba pang teksto sa Biblia (arog kan Mga Talinhaga 5:19) malinaw na nagpapahiling kan kaogmahan kan sekswal na aktibidad. Alagad, kaipuhan na maintindihan kan mag-agom na an katoyohan kan Dios sa sekswal na aktibidad iyo an magkaigwa nin aki. Kaya sala sa duwang tawo na dai pa kasal an magkaigwa nin sekswal na aktibidad – sinda nag-oogma sa bagay na bakong para sa sainda, asin sinda pwedeng makabuo nin buhay sa luwas nin pamilya na bako ini an kabotan kan Dios para sa sarong aki.\nKun an mensahe kan Biblia manongod sa pagkakaigwa nin sekswal na aktibidad bago an pagpakasal masunod, mababawasan an magkakaigwa nin mga kahelangan na nakukua huli sa sekswal na aktibidad, asin mababawasan an mga aki na mayo nin magurang. Pagpupugol sana an ibinoboot kan Dios pag abot sa pagkakaigwa nin sekswal na aktibidad bago an pagpakasal. An pagpopogol maligtas nin buhay, maprotektar sa mga kaakian, matao nin halangkaw kaledad sa sekswal na aktibidad, asin orog sa gabos, matao nin kamurawayan sa Dios.


Tsiko - Wikipedia\nAn tsiko (Manilkara zapota) sarong tinanom na halawig an buhay asin pirming madahon bilog na taon. Ini natural na naturubo sa habagatan kan Mehiko, Sentral Amerika, asin sa Caribbean. Nadara igdi sa Filipinas kan makolonya ini kan mga Espanyol. Sa ngonyan ini pigpapatubo nin lakopan sa Indya, Taylandia, Malaysia, Kambodia, Bangladesi asin sa Mehiko. An bunga kaini bilogon saka kayumanggihon. An laman kan prutas siring man kayumanggihon asin may mapulot na tagok.\nAn tinanom na tsiko\nAn tsiko nalangkaw sobra sa 30 metros (98 pye) na pwede aboton 1.5 m (4.5 pye) diametro an habayan niya pero kadaklan kan inaataman kaini naabot sanang 9 abot 15 m (30 asin 49 pye) na may habayan na sobrang 50m sentimetro. An tsiko pusog asin dai basta mapukan kan duros. An ubak may maputing salong na nagdadamilot. An dahon berdeng berde, makintab. An mga burak kaini maputi pero saradit sana garo pormang kampanilya. An hilaw na bunga matagas saka kun tinutudok nakuprit nin puting salong pero an hinog pag pinildit hanak-hanak saka mayo na nin pulot na naluwas.\nAn prutas nasukol 4-8 na sentimetro o pwede man umabot 15 sm, an pagkadakula na may duwa abot limang pisog. An laman nagkokolor mapu'saw na giyaw o mairom na kayumanggi asin maragasnas sa kagat. An mga pisog maitom nanggad na may kawit sa sarong poro, na pwedeng magsabitr sa halanohan kun mahamil.\nAn tsiko nabubuhay sana sa maimbong asin tropikal na kamugtakan. Kun nasobrahan na lipot ini madaling matunaw saka magadan. Parati poon lima abot walong taon naedad bago ini nabunga. Ini sa laog sarong taon duwang beses namumunga.\nMga arapodan sa ibang lenggwaheLiwaton\nVirgin Islands mispel\nHonduras, Cuba zapote\nDominican Republic, El Salvador, Costa Rica, Guyana, Puerto Rico, Nicaragua, Colombia nispero\nMexico,Hawaii, southern California, southern Florida chicozapote\nNorthern India (chiku, "चीकू,") chikoo\nSri Lanka sapatthilla, ra-ta-mi\nWest Sumatra saos\nhttp://stuartxchange.com/Chico.html Kinua 13-03-14\nPinaghugot gikan sa "https://bcl.wikipedia.org/w/index.php?title=Tsiko&oldid=155837"\nLast edited on 9 Agosto 2015, at 02:10\nHuring pigliwat an pahinang ini kan 9 Agosto 2015, alas 02:10.


An mga opisyal asin mga empleyado/empleyada kan gobyerno asin pribadong sektor, pag-abot kan tamang edad na magretira sa trabaho may natitipon na pondo na kinaltas sa saiyang sweldo na saiyang marerecibe lagduan asin dikit-dikit, halimbawa kada bulan bilang pensyon para sa saiyang paragastos lalo na sa bulong, medisina asin pagkakan.\nIyan an pensyon, pwedeng hali sa GSIS kun taga gobyerno asin SSS kun sa pribado.\nNaka deposito na iyan sa banko na pwedeng makobra over the counter o sa paagui nin ATM (automatic tellering machine).\nDyan minapoon an problema.\nIba man an kaso kan mga retirado sa US Navy na dolyar an pensyon asin nakadeposito sa pribadong banko.\nNag-aaragawan an mga depository banks kan darakulang pensyon kan mga retiradong US Navy. May nangyari ngani na sarong rural bank an nag-ofrecir nin mas halangkaw na interest kan nakadepositong kwarta kun ikukumpara sa ibang banko.\nAn siste ta nagsara an banko ta nalugui daa, nawalat lang an deposito kan duwang darakulang tao alagad si mga dolyar na pensyon natunaw o nawara garo sabo.\nAn sabi kan iba an may saderi kan banko maski lugi pwedeng gulpi pa an kwarta ta naibalyo sa ibang nasyon. Si mga local depositors nawalatan nin ba-yong na mayong laog.\nSa parte kan kadaklan na pensyonado may biglang nagkakawararang kuarta na nakadeposito sa banko na pagwithdraw ninda kan bulanan na pensyon may ina na o bawas na.\nPwedeng pinaki-araman kan miyembro man sana kan saiyang pamilya o sa kadaklan kan pensyonado sa enterong Pilipinas pwedeng nalaog nin sindikato.\nSaro nganing pangyayari an pensyonado nagreklamo sa depository bank na nawawaran siya nin dakulang kwarta, an sabi kan taga banko an withdrawals ginibo sa suhay na pribadong banko sa laog man guiraray kan ciudad.\nNagreklamo siya asin nag-ulay an duwang bankong imbuelto, idtong depository bank asin idtong pig-guibohan kan withdrawals sa ATM.\nPig-paabot pa sa Manila office bago madesisyonan kun baga ipapaheling kun siisay an nagwithdraw por medyo kan imahen na maheheling sa CCTV.\nNaghalat siya nin anom na bulan sagkod ngonyan pero ngonyan mayo pa nin aksyon.\nIni an tunay na may iregularidad: na kumitir kaya kan depository bank o kan bangkong pigwithdrawhan. Mga pensyonado maglikay kamo.\nMas marhay pang tungkusan an saindong pensyon sa habay asin ipurupot sa habayan maski mayong interest nakakasiguro kesa may kadikit-dikit na interest nawawara pa ta iniikit nin kun siisay-isay dyan.


P35-M haloy nang nakatagama para sa San Felipe-Calauag road\nPreparado na an treinta y cinco milyon pesos (P35-M) na fondo kan lokal na gobierno kan Ciudad nin Naga para sa construksyon kan San Felipe-Calauag road, alagad an nakakaabala iyo an abalang pagsangat nin expropriation complaint sa corte nganing magamit an road right of way sa proyecto.\nSi Consejal Vidal Castillo, pamayo kan Committee on Infrastructure sa Sangguniang Panlungsod iyo an nagplano asin nagrecomendar sa SP ma-tolong taon na ngonian na 2017 na kaipuhan an San Felipe-Calauag road nganing mainaan an hibog kan trafico sa M.T. Villanueva Ave.\nSa ginibong pagsukol kan City Engineer’s Office labi sa tres kilometros an laba kan propuestong bagong tinampo na nakakaabala sa pag-implementar iyo an atrasadong pagsangat nin expropriation complaint sa jusgado kan City Legal Office kan ciudad, sabi pa ni Castillo.\nSi Bise Alcalde Nelson Legacion nagsabi na si ibang mga kagrogaring kan pribadong propriedad nag-uyon na sa proyecto kan ciudad mientras na kabale sinda sa makikinabang oras na matinampohan na an saindang lugar.\nPighahalat ninda an aksyon ni City Legal Officer Jun Bragais nganing isangat na an expropriation complaint asin magdalagan na an proceso kan caso sa jusgado.\nSi ibang mga pribadong kagrogaring nin lote naguyon na agihan kan road right of way an saindang lugar alagad igwa pang iba an nagsasayuma kaya ngani an solusyon kan City Hall magsangat nin expropriation complaint.\nAn M.T. Villanueva Ave. inaagihan nin mga motorista gikan sa Tinambac, Calabanga, Bombon, Magarao, Canaman na an saindang ruta pasiring sa Pili, Camarines Sur asin vice versa, kun mabukasan na an tinampo sa San Felipe – Calauag road makakatabang sa trafico, sabi ni Consejal Castillo.\nISYU SA RELOKASYON KAN MGA POSTE\nSi Project Supervisor/Acting General Manager Nelson Lalas kan Casureco II nagcierto sa Sangguniang Panlungsod na saindang tataposon an inbentaryo kan mga poste sa sakop nindang mga banwaan na aagihan kan road right of way kan DPWH.\nAlagad dai makataong bulan kun nuarin matatapos an saindang ginigibong validation kaibanan an personajes kan 2nd Engineering District kan DPWH sa Camarines Sur.\nNagpupoon pa sana an mga pig-iimplementar na road widening project an DPWH sa mga national road sa Ciudad nin Naga, si Consejal Castillo bilang pamayo kan Committee on Infrastructure sa SP nag-apelo na sa manijamiento kan Casureco II asin DPWH na magtarabangan na sa pagharali kan mga poste na ulang sa proyecto huli ta delicado pa sa mga aksidente sa motorista.\nAn DPWH nagtaong plaso sa Casureco II na dapat taposon an validation asin magsumiter kan saindang cuentada para sa gastos sa relokasyon kan mga poste na babayadan kan ahencia alagad kun aboton sa Agosto 2018 bako na nindang obiligasyon envez an mapasan na kan gatos iyo an cooperativa nin electricidad, sabi sa patanid ni Assistant District Engineer Richard Emmanuel Ragrario.\nDinagdag pa kan consejal kun nagdangod an Casureco II na naggibo na kutang amay nin inbentaryo dai na sinda titikapohon sa panahon. (DPA)


Bombay bawal na sa Pamplona, CS\nIni an desisyon kan lokal na gobierno kan Pamplona, Camarines Sur sa tahaw kan naglalangkaw na caso kan coronavirus disease (Covid-19) mantang ini para sa proteksyon kan namamanuan digdi huli na kaipuhan ilikay kan LGU sa ano man na posibleng pag-ulakit kan virus.\nSi Alcalde Ronaldo ‘’Boy’’ Franco nagpahayag kaini nin huli ta an mga Bombay na Indian national dai mahahale an pagduda na maydarang virus huli ta kun saen-saen sinda nakaka-abot na mga municipalidad nganing singilon an mga pautang.\nAn ‘‘5-6’’ o negosyo sa pagpa-utang kan Bombay sa mga saradit na negosyante mayo man nin business permit sa arin man na lokal na gobierno.\nAn pag-estricto sa mga naglalaog na dayuhan sa banwaan nin Pamplona saro sa pig-iimplementar sa border control kan LGU nganing amay pa maaraman an mga naglalaog o returning residence kabale digdi an mga Indian national na mga Bombay.\nHaros aroaldaw luwas laog sa saindang banwaan an mga dayuhan na may negosyo sa ‘‘5-6 loan’’ alagad huli kan pag-estricto sa check-point dapat suspendiron muna an pagsingil sa mga pautang sa paglikaw sa ‘‘deadly virus’’.\nPabor man sa mga may utang na negosyante nganing igilid muna an saindang pagbayad huli kan pandemya. (dpa)


Agri Party list nanindugan sa candidatura ni VP Robredo\nAn Agri Party list, na sarong Bicolano Party list nagbiklad na kan saindang panindugan sa mga presidentiable na dapat sumuporta sa candidatura ni Bise Presidente Leni Robredo sa mga dahilan kan saiyang karakter bilang tawo, madaling kaulayon asin sinsero.\nIni an mga pahayag ni retiradong Juez Frank Lobrigo, saro sa mga nominado kan saindang grupo na pa-apat nang termino sa congreso an saindang party list.\nNaheheling an saiyang pagmakulog sa kasaraditan sa inaapod na ‘‘laylayan’’, nagsusuporta sa sektor agricultura asin an saiyang pigtutulod na magcrear nin mga programa laban sa pagtios, sabi pa ni Lobrigo.\nSuportado kan Agri Party list na dapat an Presidential Commission on Urban Poor, gibohon nang departamento nganing an mga programa bako lang nakatututok sa sinambit na sektor.\nSaindang hinagad an pagkakasararo kan mga Bicolano sa pagsuporta ki VP Robredo na sarong garantiya sa pag-progreso asin pag-asenso sa bilog na rehiyon.\nSa isyu sa Rice Tariffication Law (RTL) na pigrereclamo kan mga paraoma na naging causa kan pagparababa kan presyo kan paroy asin an nakikinabang iyo an mga higanteng rice traders mantang sinda pa an nagdidikta kan mahal na presyo kan bagas sa mercado.\nAn propuesto kan Agri Party list magconducir giraray nin pag-aadal nganing dai man apektado an mga paraoma orog na kun panahon nin aranihan.\nAn saindang programa dapat maging estable an presyo kan paroy, ilibre an abuno sa paraoma alagad dai sinda pabor na tunawon an RTL mantang an Rice Competitiveness and Enhancement Program nakakatabang sa mga paraoma sa paagi kan mga lokal na gobierno.\nAn RTL padreno sa senado si Senador Cynthia Villar bilang Chairman kan Committee on Agriculture sa senado asin inaprubaran ni Presidente Rodrigo Duterte an ley kan Febrero 14, 2019 sa tahaw kan pagcontra kan sektor nin paraoma asin opisyales asin empleados kan National Food Authority. (dpa)


BASAHON SA Albanian Aleman Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Finnish Ga Greenlandic Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Pranses Rarotongan Romanian Samoan Setswana Shona Silozi Sinhala Slovak Slovenian Sranantongo Swahili Tagalog Thai Tsonga Turkish Ukrainian Vietnamese\n“AN Kristianismo nag-eeksister sana kun an kaaraman manongod ki Jesu-Cristo naheheling sa mga itinotokdo asin ginigibo.” (On Being a Christian) Paagi sa mga tataramon na iyan, an teologong Suizo na si Hans Küng nagpapahayag nin risang-risang katotoohan: An tunay na Kristianismo nag-eeksister sana kun isinasagibo nin sinserong mga indibiduwal an mga katokdoan ni Jesus.\nKun siring, paano kun an mga indibiduwal o institusyon naghihingakong mga parasunod ni Cristo alagad, sa katunayan, dai nag-ootob kan itinotokdo ni Jesus? Si Jesus mismo an nagsabing dakol an maghihingakong sinda mga Kristiano. Sasambiton ninda an manlaenlaen na aktibidad tanganing patunayan na sinda naglilingkod sa saiya, na nagsasabi: “Bakong kami naghula sa ngaran mo, asin nagpaluwas nin mga demonyo sa ngaran mo, patin naggibo nin dakol na ngangalasan sa ngaran mo?” Pero, ano an magigin reaksion ni Jesus? An saiyang nakakaapod nin atension na mga tataramon nagpapahayag kan saiyang paghusgar: “Dai ko kamo noarin man namidbid! Humarayo kamo sa sako, kamong mga paragibo nin katampalasanan.”—Mateo 7:22, 23.\nKanigoan kalinaw na patanid para sa “mga paragibo nin katampalasanan” na naghihingakong nagsusunod ki Jesus! Estudyare an duwang pundamental na kondisyon na itinao ni Jesus tanganing rekonoseron nia an mga tawo bilang tunay na mga Kristiano imbes na isikwal nia sinda bilang mga paragibo nin katampalasanan.\n“Kun Kamo Nagkakaminorootmootan”\nAn sarong kondisyon na itinao ni Jesus iyo ini: “Tinatawan ko kamo nin bagong togon, na kamo magkaminorootmootan; siring sa pagkamoot ko sa saindo, na kamo man magkaminorootmootan. Paagi kaini an gabos makakaaram na kamo an sakong mga disipulo, kun kamo nagkakaminorootmootan.”—Juan 13:34, 35.\nHinahagad ni Jesus sa saiyang mga parasunod na magkaigwa nin tunay na pagkamoot sa lambang saro asin sa iba pang tawo. Dakol na indibiduwal na Kristiano an nag-otob kan kondisyon na iyan durante kan dakol na siglo magpoon kan mabuhay si Jesus sa daga. Alagad kumusta an kadaklan kan relihiosong organisasyon na naghingakong nagrerepresentar ki Cristo? An kasaysayan daw ninda midbid sa pagkamoot? Dai nanggad. Imbes, sinda an nangenot sa dai mabilang na guerra asin ralaban na nagpabolos nin dugong daing sala.—Kapahayagan 18:24.\nTotoo man iyan sagkod sa presenteng mga panahon. An mga nasyon na naghihingakong Kristiano an nangenot sa garadanan kaidtong duwang guerra mundial sa ika-20 siglo. Mas bago pa sana, an mga miembro kan Kristiano daang mga iglesia an nasa enotan kan maringis na karatan asin intension na paglaglag sa sarong rasa na nangyari sa Rwanda kan 1994. “An mga nagralabanlaban sa madugong paaging ini,” an isinurat kan dating Anglicanong arsobispo na si Desmond Tutu, “magkapareho an pagtubod. An kadaklan Kristiano.”\n“Kun Kamo Magdanay sa Sakong Tataramon”\nLininaw ni Jesus an ikaduwang pundamental na kahagadan para sa tunay na Kristianismo kan sia magsabi: “Kun kamo magdanay sa sakong tataramon, kamo tunay na sakong mga disipulo, asin mamimidbid nindo an katotoohan, asin an katotoohan mapatalingkas sa saindo.”—Juan 8:31, 32.\nInaasahan ni Jesus na an saiyang mga parasunod magdadanay sa saiyang tataramon—an boot sabihon, masusog sa saiyang mga katokdoan. Imbes, an mga paratokdo sa relihion na naghihingakong nagsusunod ki Cristo “paorog nang paorog na inaako an mga ideyang Griego,” an komento kan teologong si Küng. Sinalidahan ninda an mga katokdoan ni Jesus nin, kabilang sa iba pa, mga ideya na arog nin inmortalidad kan kalag, paniniwala sa purgatoryo, pagsamba ki Maria, asin sarong grupo nin klero—mga ideya na hale sa paganong mga relihion asin pilosopo.—1 Corinto 1:19-21; 3:18-20.\nIinintrodusir man kan mga paratokdo sa relihion an dai masabotan na doktrina nin Trinidad, na ilinalangkaw si Jesus sa sarong posisyon na dai nia noarin man hiningako para sa sadiri nia. Sa paggibo kaiyan, irinayo ninda an atension kan mga tawo sa pagsamba sa saro na pirmeng sa saiya itinatao ni Jesus an atension—an saiyang Ama, si Jehova. (Mateo 5:16; 6:9; Juan 14:28; 20:17) “Kun nagtataram si Jesus manongod sa Dios,” an isinurat ni Hans Küng, “an boot niang sabihon iyo an suanoy na Dios kan mga patriarkang si Abraham, Isaac, asin Jacob: si Yahweh . . . Para sa saiya ini an saro asin solamenteng Dios.” Gurano kadakol na tawo ngonyan an tolos na iaasosyar an Dios asin Ama ni Jesus ki Yahweh, o Jehova, an komun na pagsurat sa saiyang ngaran sa lenguaheng Bicol (sa Ingles, “Jehovah”)?\nAn mga namomoon sa relihion biyong suminuway sa pagboot ni Jesus na magdanay na neutral sa bagay-bagay sa politika. Kan kaaldawan ni Jesus, an Galilea “an sentro nin etnikong nasyonalismo,” an sabi kan parasurat na si Trevor Morrow. Dakol na patriotang Judio an nakikabtang sa armadong pakikipaglaban tanganing makua an katalingkasan sa politika asin relihion. Sinabihan daw ni Jesus an saiyang mga disipulo na makikabtang sa siring kaiyan na mga pakikipaglaban? Dai. Sa kabaliktaran, sinabihan nia sinda: “Kamo bakong kabtang kan kinaban.” (Juan 15:19; 17:14) Minsan siring, imbes na magdanay na neutral, an mga namomoon sa iglesia nagmukna nin “militante asin politikal na mga katokdoan nin iglesia” siring kan pagkaladawan dian kan parasurat na Irlandes na si Hubert Butler. “An politikal na Kristianismo,” an isinurat nia, “haros pirme man na militaristikong Kristianismo asin kun an mga estadista asin eklesiastiko magkaoroyon pirmeng nangyayari na, bilang karibay kan nagkapirang pakinabang, itinatao kan Iglesia an bendisyon kaiyan sa mga puersa militar kan estado.”\nPinapaindahan si Jesus kan Falsong mga Paratokdo\nNagpatanid si apostol Pablo dapit sa pagsuhay sa tunay na Kristianismo. Sinabi nia na pagkagadan nia, “an mapan-aping mga lobo” hale sa naghihingakong mga Kristiano “mataram nin biribid na mga bagay tanganing maguyod ninda sa sainda an mga disipulo.” (Gibo 20:29, 30) Sinda ‘magpapahayag sa publiko na midbid ninda an Dios,’ alagad sa katunayan sinda ‘magpapainda sa saiya paagi sa saindang mga gibo.’ (Tito 1:16) Si apostol Pedro nagpatanid man na an falsong mga paratokdo “hilom na magdadara sa laog nin nakakalaglag na mga sekta asin magpapainda minsan sa kagsadiri na buminakal sa sainda.” An maraot na gawe-gawe ninda, an sabi nia, magigin dahelan na an mga tawo magtaram “na may panlilibak” manongod sa “dalan kan katotoohan.” (2 Pedro 2:1, 2) An pagsikwal ki Cristo sa paaging ini, an sabi kan Griegong iskolar na si W. E. Vine, nangangahulogan nin “pagdehar sa Ama asin sa Aki, paagi sa pag-apostatar asin paagi sa pagpalakop nin nakakaraot na gayong mga katokdoan.”\nAno daw an magigin reaksion ni Jesus kun an naghihingakong mga disipulo tuyong dai “magdanay sa [saiyang] tataramon” asin dai maabot an ibang kahagadan na itinao nia? Sia nagpatanid: “An siisay man na magpainda sa sako sa atubangan nin mga tawo, papaindahan ko man sia sa atubangan kan sakong Ama na yaon sa kalangitan.” (Mateo 10:33) Siempre, dai papaindahan ni Jesus an saro na nasala sa ibong kan saiyang odok na pagmawot na magin maimbod. Halimbawa, minsan ngani si Jesus pinaindahan ni apostol Pedro nin tolong beses, si Pedro nagsolsol asin pinatawad. (Mateo 26:69-75) Minsan siring, pinapaindahan ni Jesus an mga indibiduwal o institusyon na mga lobo palan sa gubing nin karnero—na nagsasaginsagin na nagsusunod ki Cristo alagad tuyo asin sige-sige an pagsikwal sa saiyang mga katokdoan. Kun dapit sa siring na falsong mga paratokdo, si Jesus nagsabi: “Paagi sa saindang mga bunga mamimidbid nindo an mga tawong iyan.”—Mateo 7:15-20.\nNagadan an mga Apostol, Asin Luminataw an Apostasiya\nKasuarin nagpoon na paindahan si Cristo kan falsong mga Kristiano? Dai nanggad nahaloy pagkagadan ni Jesus. Sia mismo nagpatanid na si Satanas na Diablo tolos na masabwag nin “mga doot,” o falsong mga Kristiano, sa tahaw nin “marahay na banhi,” o tunay na mga Kristiano, na itinanom ni Jesus durante kan saiyang ministeryo. (Mateo 13:24, 25, 37-39) Nagpatanid si apostol Pablo na an mapandayang mga paratokdo aktibo na kan kaaldawan nia. An pundamental na dahelan kan saindang pagsuway sa mga katokdoan ni Jesu-Cristo, an sabi nia, iyo na sinda mayo nin tunay na “pagkamoot sa katotoohan.”—2 Tesalonica 2:10.\nAn mga apostol ni Jesu-Cristo nagserbing pan-olang tumang sa apostasiyang ini sagkod na sinda nabubuhay. Minsan siring, pagkagadan kan mga apostol, an mga namomoon sa relihion naggamit nin “lambang makapangyarihan na gibo asin putik na mga tanda asin mga ngangalasan asin . . . lambang bikong pandadaya” tanganing ilagalag an dakol, asin padakol nang padakol na tawo an ikinatalikod ninda sa mga katotoohan na itinokdo ni Jesus asin kan saiyang mga apostol. (2 Tesalonica 2:3, 6-12) Pag-abot nin panahon, an isinurat kan pilosopong Ingles na si Bertrand Russell, an orihinal na Kristianong kongregasyon nabago asin nagin sarong relihiosong organisasyon na “makakabigla ki Jesus, asin dawa ki Pablo.”\nIkinabalik sa Dati an Tunay na Kristianismo\nMalinaw an rekord. Poon kan magadan an mga apostol, an mga katokdoan ni Cristo dai naheling sa kadaklan na nangyari sa ngaran kan Kristianismo. Minsan siring, dai iyan nangangahulogan na dai naotob ni Jesus an saiyang panuga na makaibanan an saiyang mga parasunod “sa gabos na aldaw sagkod sa pagtatapos kan sistema nin mga bagay.” (Mateo 28:20) Makakasierto kita na poon kan sabihon nia an mga tataramon na iyan, igwa nin maimbod na mga indibiduwal na sa tahaw ninda an “kaaraman manongod ki Jesu-Cristo naheheling sa itinotokdo asin ginigibo” ninda. Inotob ni Jesu-Cristo an saiyang panuga na suportaran an mga siring kaiyan mantang naghihingoa sindang ipaheling an pagkamoot na nagpapamidbid sa tunay na mga Kristiano asin magdanay na maimbod sa mga katotoohan na itinokdo nia.\nOrog pa kaiyan, nanuga si Jesus na sa huring mga aldaw kan sistemang ini nin mga bagay, titiponon nia an saiyang maimbod na mga disipulo sa malinaw nanggad na mamimidbid na Kristianong kongregasyon na gagamiton nia tanganing maotob an saiyang kabotan. (Mateo 24:14, 45-47) Ginagamit na nia ngonyan mismo an kongregasyon na iyan tanganing tiponon an “sarong dakulang kadaklan” nin mga lalaki, babae, asin aki “hale sa gabos na nasyon asin tribo asin banwaan patin tataramon,” saka pinagsasararo nia sinda sa irarom kan saiyang pagkapayo na magin “sarong aripompon” sa irarom nin “sarong pastor.”—Kapahayagan 7:9, 14-17; Juan 10:16; Efeso 4:11-16.\nKun siring, rumayo sa ano man na institusyon o organisasyon na nagtao nin mantsa sa ngaran ni Cristo asin pinakaraot an Kristianismo sa nakalihis na duwang ribong taon. Ta kun dai, siring kan sinabi ni Jesu-Cristo ki apostol Juan, kamo puedeng “mag-ako nin kabtang kan [saindang] mga damat” kun an Dios maggibo na kan saiyang paghokom sa sainda sa haraning ngapit. (Kapahayagan 1:1; 18:4, 5) Magin determinado kamo na makaiba sa mga tawo na sinambit ni propeta Miqueas kan sia magsabi na “sa huring kabtang kan mga aldaw,” an tunay na mga parasamba—mga parasunod kan tunay na Kristianismo—mahinanyog sa mga pagtotokdo nin Dios asin ‘magraralakaw sa saiyang mga dana’ nin ibinalik sa dati na dalisay na pagsamba. (Miqueas 4:1-4) An mga kagpublikar kan magasin na ini maoogmang tabangan kamo na mamidbid an tunay na mga parasambang iyan.\nTaano an tunay na mga Kristiano ta dai nakikikabtang sa guerra?\nMga soldados, sa wala: Retrato kan U.S. National Archives; flamethrower, sa too: Retrato kan U.S. Army\nAn pundamental na mga kondisyon na itinao ni Jesus para sa tunay na mga Kristiano iyo an ‘kamo magkaminorootmootan’ asin “magdanay sa sakong tataramon”\nI-share I-share Sairisay an Tunay na mga Kristiano?


Parasurat Bikolnon nagrurukyaw kan ika-sampulong taon - Kredo\nKredo kan mga Parasurat sa Literatura\nNagtutubod ako sa literatura.\nNagtutubod ako na an literatura pagsasadiri kan banwaan. Huli kaiyan, an gabos na katakod kaining konsepto o ideya sa kaintirohan kan siring na responsibilidad, tiwala kan publiko, asin an gabos na gawì nin pagrayo sa isip man o kadunongan sarong akto nin paghàbon sa banwaan;\nNagtutubod ako na an kahiwasnan kan isip, lawig nin kaaraman asin kadunongan nin sarong parasurat na responsable asin bulanos an boot na nagsusurat sa mga kasaysayan, pangaturogan asin kamawotan kan banwaan iyo an susing-gapo asin patugmadan kan marhay na literatura;\nNagtutubod ako na an parasurat magsusurat pirmi na uyon sa termino kan saiyang panahon; bakong maurihon, nagtatabang sa gabos na boot na magin parasurat; nag-eenganyar sa mga maluluya tanganing mapapakusog an boot; dai nauuri sa mga matitibay; dai pinagkukumparar an sadiring kakayahan sa kakayahan kan iba; matibay makiiba sa tawong masakit pakiibahan; nag-uuyon sa mga bagay na dapat pagkauruyonan; nagsasabi nin totoo; aram an katanosan asin an bakô; bilog an boot na maghingoha asin makatabang sa ikaasenso kan saiyang arte o kakayahan, asin man kan iba;\nNagtutubod ako na an mga pagsulang o pag-ulang sa pagsurat, lain kun ini makakaratak sa banwaan, dai kaipohan na surugon. Alagad, sa siring na kamugtakan, ipinapaurog an bukas na kaisipan, asin an prinsipyo nin hustisya o hustong katanosan iyo man giraray an tamang ambag-patugmadan para sa pagsabot kan mga kaluyahan nin lambang saro;\nNagtutubod ako na an parasurat sa literatura bakong suhay sa saiyang pagmawot na magserbe; na an saiyang obra makakatabang para sa sadiring pagtalubò, asin pag-uswag man kan tataramon na minatabang sa banwaan na pinagseserbehan niya sa urog na hararom asin lawig na pakasabot sa mga pangangaipong indibidwal, asin man sa kasararoan;\nNagtutubod ako na an pagbabalangibog kan sinurat sa paagi nin publikasyon asin kun ano pa man na midya kaipohan na paurugon, igalang an katanosan asin siring man an mga linderos kan responsibilidad; alagad, iginagalang man an mga surat na kinakaban sa sadiri asin an sadiring pag-onra maski an parasurat sana an nakakabasa, nakakaram asin nakakasabot;\nNagtutubod ako na an pag-atang kan mga obra sa daghan nin banwaan nagseserbe sa matanos na kadunongan asin an kaisipan nin katanosan kaini yaon sa paghusgar kan mayoridad nin banwaan, nin huli ta nagtutubod ako na an banwaan an may responsibilidad sa katanosan nin pagsukol na gamit an mga gahinan kan saindang kaagimadmadan, pagkamangno asin pagkasabot nin huli ta an mga bagay nin literatura katakod kan saindang hinangos;\nNagtutubod ako na an literatura sumpay sa suanoy na mga kasaysayan; an paglulubid nin mga kamawotan nin tawo sa mga mata kan mga parasurat minalataw sa aktibong panurat bilang lunyang kan ibang mga kamawotan; an pagtanaw sa mga nakaagi, o pagsirip sa mga lurip nin mga kapanahonan sa literatura minatao nin sarong dakulang pribilehiyo asin oportunidad sa mga parasurat tanganing saligsigon an mga tiunay sa mga kapinònan, o bayâ muruputo kan mga tagong literatura tanganing magserbeng mga kapinònan kan pagtànaw sa maabot na mga panahon;\nNagtutubod ako na an banwaan na iyo an parating karakter sa mga obra nin responsableng parasurat na tanganing maibunsod niya an pagtalidong kan siring na porma para sa daing kasagkoran na inspirasyon asin dagkâ nin sarong balaog nin pagkamoot na makanood asin manòdan; makasabot asin masabòtan; mag-onra asin maonrahan; magtao asin matàwanan; magdanay asin papagdanayon sagkod pa man;\n(Urog sa gabos, nagtutubod ako na an parasurat nakakabisto asin minabisto na may Supremong Maestro na iyo an busay nin kaaraman asin kadunongan sa mga kaluyahan nin mga tawo na kun sain siya nabibilang; asin an saiyang kakayanan asin talento sa pagsurat saro sa mga regalong kamanahan gikan sa Diyos na Makakamhan.)


SA PAGPATUDOK BAKUNA: Rañola, insperasyon kan senior citizens\nLuway-luway nang na-iintindihan kan mga senior citizens sa Ciudad nin Naga kun tano ta dapat sinda magpabakuna laban sa nakakagadan na coronavirus disease (Covid -19) alagad an saindang insperasyon nganing magpatudok iyo si Consejal Sonny Dr. Rañola, saro nang senior citizen.\nSi Liga ng Barangay President asin ex-officio member Antonio Beltran kan Sangguniang Panlungsod nagsabi sa pinaapod nindang miting sa maabot sa sanggatos na miembros kan SC haros mayoria an mga ‘‘undecided’’ sa pagtubod na igwang negativong epekto sa saindang salud oras na ma-ineksyonan.\nAlagad sa ginigibong paliwanag kan Liga asin ni City Health Office Dr. Vito ‘‘Butch’’ Borja nagbabaliktad kan saindang pagtubod mantang saindang pighalimbawa si Dr. Rañola na nag-eedad na ngani nin 80 anyos kan matudokan nin bakuna dai man nakamate nin negativong epekto sa salud.\nAn SC iyo an isusunod na bakunahan oras na mag-abot na an suplay kan Astrazenica vaccines na iyo an babakalon kan City Hall.\nSa mga survey kan Barangay Health Workers (BHW) sa 27 barangay kan ciudad mayoria sa mga SC an mga ‘‘undecided’’. Huli kaini, nagtarabang-tabang sinda kan CHO na ipaliwanag sa sainda kun tano ta dapat matudokan nganing makalikay sa ‘‘deadly virus’’, sabi pa ni Beltran.\nAfuera sa saindang pag-ehemplo ki Rañola, sinabi pa kan Liga Presidente pig-ehemplo pa ninda an ginibong pag-ineksyon nin vaccines sa anti-flu sa SC na kadakul si mga nagpatudok.\nAn City Hall nagpaconducir nin survey sa residentes kan barangay kabale na an SC asin nagluluwas na mga ‘‘undecided’’ mala ngani kabale sa takot sa bakuna iyo an ibang mga BHWs.\nSi Consejal Rañola, Chairman kan Committee on Health sa SP nag-apelo sa SC na dapat nindang suportaran an vaccination program kan gobierno na iyo an solusyon nganing magkulpa an nagpaparalangkaw na caso sa virus.\nHagad pa kan consejal sa publiko nganing makalikay sa nakakaulakit na helang kaipuhan magsunod sana sa gabos na health protocols.\nIni dakulang proteksyon sa sainda man sanang salud nganing dai magparalangkaw an caso.\nAn lokal na gobierno kan Ciudad nin Naga nakatapos na kan saindang simulation exercises (SimEx) kan nakaaging Martes, Marso 30 bilang pag-andam sa actual rollout, sa pagabot kan suplay kan Covid-19 vaccines. (DPAureus)


Kapangyarihan nin Dios: Dakula an Kapangyarihan kan Makakamhan sa Gabos na Dios na si Jehova | Rumani\n“Si Jehova . . . Dakula sa Kapangyarihan”\n1, 2. Anong makangangalas na mga bagay an naheling ni Elias sa saiyang buhay, alagad anong pambihirang mga pangyayari an naheling nia gikan sa lungib sa Bukid nin Horeb?\nSI Elias nakaheling na nin makangangalas na mga bagay kaidto. Nakaheling na sia nin mga uwak na naghahatod sa saiya nin kakanon duwang beses sa sarong aldaw mantang sia namumuhay na nagtatago. Nakaheling na sia nin duwang lalagan na nagsusuplay nin harina asin lana durante nin halawig na tiggutom asin nungkang nauubosan. Nakaheling pa ngani sia nin kalayo na nahoholog hale sa langit bilang simbag sa saiyang pamibi. (1 Hade, kapitulo 17, 18) Pero, si Elias nungka pang nakaheling nin ano man na arog kaini.\n2 Mantang sia naglulukob harani sa entrada nin sarong lungib sa Bukid nin Horeb, nakaheling sia nin sunod-sunod na pambihirang mga pangyayari. Enot nagkaigwa nin doros. Iyan seguradong naghahagubuhob, nakabubungog an ragubrob, ta iyan makosogon kaya binaraak kaiyan an mga bukid asin tinurumpag an mga kantil. Sunod nagkaigwa nin linog, na nagpaluwas nin grabe kakosog na puersang nalalaom sa pinakaibabaw kan daga. Dangan nagkaigwa nin kalayo. Mantang iyan naglalakop sa lugar na idto, posibleng marhay na namatean ni Elias an biglang sangaw kan nakapapasong init kaiyan.—1 Hade 19:8-12.\n“Uya! Si Jehova nag-aagi”\n3. Naheling ni Elias an ebidensia nin anong kualidad nin Dios, asin saen niato maheheling an ebidensia kan iyo man sanang kualidad na ini?\n3 An gabos na laen-laen na pangyayaring ini na naheling ni Elias nagkakaparareho sa sarong bagay—an mga iyan pagpaheling kan dakulang kapangyarihan ni Jehova Dios. Siempre, dai niato kaipuhan na makaheling nin milagro tanganing mamansayan na an Dios igwa kan kualidad na ini. Iyan heling-heling. An Biblia nagsasabi sa sato na an mga linalang nagtatao nin prueba kan “daing sagkod na kapangyarihan asin pagka-Dios” ni Jehova. (Roma 1:20) Isip-isipa na sana an nakakabutang mga silyab asin ragubrob nin nagkikikilat asin nagdadagoldol na bagyo, an magayonon na pag-ulakbo nin masulogon na busay, an grabe kahiwas na mabitoon na langit! Dai daw nindo naheheling an kapangyarihan nin Dios sa siring na mga paheling? Pero, pipira sa kinaban sa ngonyan an talagang rinerekonoser an kapangyarihan nin Dios. Mas dikit pa ngani an minamansay iyan nin tama. Pero an pagkasabot sa kualidad na ini nin Dios nagtatao sa sato nin dakol na dahelan na orog na rumani ki Jehova. Sa kabtang na ini, poponan niatong pag-adalan nin detalyado an daing kaagid na kapangyarihan ni Jehova.\nSarong Mahalagang Marhay na Kualidad ni Jehova\n4, 5. (a) Ano an koneksion kan ngaran ni Jehova asin kan pagkamakakamhan, o kapangyarihan nia? (b) Taano ta tama na pinili ni Jehova an torong baka bilang simbolo kan saiyang kapangyarihan?\n4 Si Jehova daing kapareho sa kapangyarihan. An Jeremias 10:6 nagsasabi: “Talagang mayo nin siisay man na nakababaing sa saimo, O Jehova. Dakula ka, asin dakula an saimong ngaran sa pagkamakakamhan.” Mangnoha na an pagkamakakamhan, o kapangyarihan, konektado sa ngaran ni Jehova. Girumdoma, an ngaran na ini minalataw na nangangahulogan na “Saiyang Pinapangyayaring Magin.” Ano an nagpapangyari ki Jehova na maglalang nin ano man na gusto nia asin magin ano man na booton nia? Sarong bagay, an kapangyarihan. Iyo, an kakayahan ni Jehova na humiro, na gibohon an saiyang kabotan, daing sagkod. An siring na kapangyarihan saro sa saiyang mahalagang marhay na mga kualidad.\n5 Huling nungka niatong masasabotan an kalubosan kan saiyang kapangyarihan, naggagamit si Jehova nin mga ilustrasyon na makatatabang sa sato. Siring sa naheling niato, ginagamit nia an torong baka bilang simbolo kan saiyang kapangyarihan. (Ezequiel 1:4-10) Tamang-tama an pagkapiling iyan, ta dawa an manso nang torong baka dakulaon asin mapuersang hayop. An mga taga Palestina kaidtong mga panahon kan Biblia bihirang nakanupar, kun igwa man, nin ano man na mas makosog. Alagad may aram sindang mas makatatakot na klase nin torong baka—an layas na torong baka, o auroch, na ngonyan mayo na. (Job 39:9-12) Si Emperador Julio Cesar kan Roma nagsabi kaidto na an mga torong baka na ini haros dai masadit sa mga elepante. “Makosogon sinda,” an isinurat nia, “asin marikason sinda.” Imahinara kun gurano kasadit asin kaluya kan magigin pagmate nindo sa kataed nin siring na hayop!\n6. Taano ta si Jehova sana an inaapod na “Makakamhan sa gabos”?\n6 Kaagid kaiyan, an tawo maluya asin daing kosog kun ikokomparar sa Dios nin kapangyarihan, si Jehova. Para sa saiya, dawa an poderosong mga nasyon siring sana sa kabokabo sa timbangan. (Isaias 40:15) Bakong arog nin siisay man na linalang, si Jehova igwa nin daing sagkod na kapangyarihan, ta sia sana an inaapod na “Makakamhan sa gabos.” * (Kapahayagan 15:3) Si Jehova “makosog an kapangyarihan” asin igwa nin “abundansia nin dinamikong enerhiya.” (Isaias 40:26) Sia an pirmeng abunda, dai nauubosan na gikanan nin kapangyarihan. Dai sia nagdedepende sa ibang gikanan nin enerhiya, ta “an kakosogan sa Dios.” (Salmo 62:11) Pero paagi sa ano ginagamit ni Jehova an saiyang kapangyarihan?\nKun Paano Ginagamit ni Jehova an Saiyang Kapangyarihan\n7. Ano an banal na espiritu ni Jehova, asin ano an isinusuherir kan mga termino sa orihinal na lenguahe na ginamit sa Biblia?\n7 An banal na espiritu nagbobolos hale ki Jehova na dai nauubos. Iyan an kapangyarihan nin Dios na naghihiro. Sa katunayan, sa Genesis 1:2, inaapod iyan kan Biblia na “puersa aktiba” nin Dios. An orihinal na mga termino sa Hebreo asin Griego na trinadusir na “espiritu” puedeng, sa ibang konteksto, tradusiron na “doros,” “hinangos,” asin “makosogon na huyop nin doros.” Segun sa mga leksikograpo, an mga termino sa orihinal na lenguahe nagsusuherir nin dai naheheling na puersa na naghihiro. Arog nin doros, an espiritu nin Dios dai naheheling kan satong mga mata, alagad an mga epekto kaiyan totoo asin namamansayan.\n8. Sa Biblia, ano an piguratibong apod sa espiritu nin Dios, asin taano ta angay an mga pagbabaing na ini?\n8 An banal na espiritu nin Dios daing sagkod an pagigin bersatil. Puede iyan na gamiton ni Jehova sa pag-otob kan ano man na katuyohan na nasa isip nia. Tamang-tama, kun siring, sa Biblia, an espiritu nin Dios piguratibong inaapod na saiyang “moro,” saiyang “makosog na kamot,” o saiyang “unat na takyag.” (Lucas 11:20; Deuteronomio 5:15; Salmo 8:3) Kun paanong puedeng gamiton nin sarong tawo an saiyang kamot sa dakol na manlaenlaen na trabaho na nagkakaipo nin magkakalaen na sokol nin kosog o pagkaeksperto, puede man na gamiton nin Dios an saiyang espiritu sa paghaman kan ano man na katuyohan—siring kan paglalang sa saditon na atomo o pagbanga kan Dagat na Pula o pagpangyari sa mga Kristiano kan enot na siglo na makataram nin ibang mga tataramon.\n9. Gurano kahiwas an sakop kan kapangyarihan ni Jehova sa pamamahala?\n9 Ginagamit man ni Jehova an kapangyarihan paagi sa saiyang autoridad bilang Unibersal na Soberano. Maiimahinar daw nindo an pagkaigwa nin minilyon na intelihente, may kakayahan na mga sakop na gustong-gustong gibohon an saindong ipinagboboot? Kapot ni Jehova an siring na kapangyarihan sa pamamahala. Igwa sia nin mga lingkod na tawo, na sa Kasuratan parateng iinaagid sa sarong hukbo. (Salmo 68:11; 110:3) Pero an tawo maluyang linalang, kun ikokomparar sa anghel. Tara, kan salakayon kan hukbo nin Asiria an banwaan nin Dios, sasarong anghel an guminadan sa 185,000 kan mga soldados na idto sa sarong banggi! (2 Hade 19:35) An mga anghel nin Dios “makakamhan sa kapangyarihan.”—Salmo 103:19, 20.\n10. (a) Taano an Makakamhan sa gabos ta inaapod na Jehova nin mga hukbo? (b) Siisay an pinakamakakamhan sa gabos na linalang ni Jehova?\n10 Pira an mga anghel? Si propeta Daniel nagkaigwa nin bisyon kan langit na dian naheling nia an labi sa 100 milyones na espiritung linalang sa atubangan kan trono ni Jehova, alagad mayo nin nagpaparisa na naheling nia an gabos na linalang na anghel. (Daniel 7:10) Kaya tibaad ginatos na milyon an anghel. Sa siring an Dios inaapod na Jehova nin mga hukbo. Ilinaladawan kan titulong ini an saiyang makapangyarihan na posisyon bilang Komandante nin dakulaon, organisadong hukbo nin makakamhan na mga anghel. Sa ibabaw kan gabos na espiritung linalang na ini, nagbugtak sia nin sarong namamahala, an saiya mismong namomotan na marhay na Aki, “an panganay sa gabos na linalang.” (Colosas 1:15) Bilang an arkanghel—namomoon sa gabos na anghel, serafin, asin kerubin—si Jesus an pinakamakakamhan sa gabos na linalang ni Jehova.\n11, 12. (a) Sa anong mga paagi may puersa an tataramon nin Dios? (b) Paano pinatotoohan ni Jesus kun gurano kakosog an kapangyarihan ni Jehova?\n11 Si Jehova may saro pang paagi nin paggamit nin kapangyarihan. An Hebreo 4:12 nagsasabi: “An tataramon nin Dios buhay asin mapuersa.” Napagmasdan na daw nindo an pambihirang puersa kan tataramon, o ipinasabong kan espiritu na mensahe, nin Dios, na ngonyan napepreserbar sa Biblia? Kaya kaiyan na pakosogon kita, parigonon an satong pagtubod, asin tabangan kitang gumibo nin dakulang mga pagbabago sa satong sadiri. Si apostol Pablo nagpatanid sa mga kapagtubod tumang sa mga tawo na grabe kainmoral an estilo nin pamumuhay. Dangan idinugang nia: “Alagad ta arog kaiyan kaidto an nagkapira sa saindo.” (1 Corinto 6:9-11) Iyo, “an tataramon nin Dios” nagkaigwa nin puersa sa sainda asin tinabangan sinda na magbago.\n12 An kapangyarihan ni Jehova grabe kadakula asin an mga paagi nia nin paggamit kaiyan epektibong marhay kaya mayo nin makaoolang sa saiya. Si Jesus nagsabi: “Sa Dios an gabos na bagay posible.” (Mateo 19:26) Sa anong mga katuyohan ginagamit ni Jehova an saiyang kapangyarihan?\nKapangyarihan na Ginigiyahan nin Katuyohan\n13, 14. (a) Taano ta masasabi niato na si Jehova bakong impersonal na gikanan nin kapangyarihan? (b) Sa anong mga paagi ginagamit ni Jehova an saiyang kapangyarihan?\n13 An espiritu ni Jehova sarong bagay na mas makosog na marhay kisa ano man na pisikal na puersa; asin si Jehova bakong impersonal na puersa, saro sanang gikanan nin kapangyarihan. Sia sarong personang Dios na lubos na kontrolado an saiya mismong kapangyarihan. Pero ano an nagpapahiro sa saiya na gamiton iyan?\n14 Siring sa maheheling niato, ginagamit nin Dios an kapangyarihan sa paglalang, paglaglag, pagprotehir, pagbalik sa dati—sa halipot, sa paggibo kan ano man na angay sa saiyang sangkap na mga katuyohan. (Isaias 46:10) Sa nagkapirang kamugtakan, ginagamit ni Jehova an saiyang kapangyarihan sa paghayag nin mahahalagang aspekto kan saiyang personalidad asin mga pamantayan. Orog sa gabos, ginagamit nia an saiyang kapangyarihan tanganing otobon an saiyang kabotan—ibindikar an saiyang soberaniya asin santipikaron an saiyang banal na ngaran paagi sa Mesiyanikong Kahadean. Mayo nanggad nin ano man na makaoolang sa katuyohan na iyan.\n15. Ginagamit ni Jehova an saiyang kapangyarihan para sa anong katuyohan may koneksion sa saiyang mga lingkod, asin paano ini ipinaheling sa kamugtakan ni Elias?\n15 Ginagamit man ni Jehova an saiyang kapangyarihan tanganing pakinabangon kita bilang mga indibiduwal. Mangnoha an sinasabi kan 2 Cronica 16:9: “Kun manongod ki Jehova, an saiyang mga mata naglilibot sa bilog na daga tanganing ipaheling an saiyang kosog para duman sa mga an puso bilog para sa saiya.” An naeksperyensiahan ni Elias, na nasambitan sa kapinonan, sarong halimbawa kaiyan. Taano ta ipinaheling sa saiya ni Jehova an makangingirhat na pruebang iyan kan saiyang kapangyarihan? Bueno, an maraot na si Reyna Jezabel nagsumpa na ipagagadan si Elias. Nagdudulag an propeta tanganing iligtas an saiyang buhay. An pagmate nia sia nagsosolo, nakukubhan sia, asin pinanluluyahan nin boot—na garo baga an gabos niang pagpapagal nagin basang sana. Tanganing rangahon an purisaw na lalaking iyan, malinaw na marhay na ipinagirumdom ni Jehova ki Elias an saiyang kapangyarihan. An doros, an linog, asin an kalayo nagpaheling na an pinakamakapangyarihan na Persona sa uniberso yaon duman sa kaibanan ni Elias. Ano an ikatatakot nia ki Jezabel, mantang nasa kampi nia an makakamhan sa gabos na Dios?—1 Hade 19:1-12. *\n16. Taano ta mararanga kita sa paghorophorop kan dakulang kapangyarihan ni Jehova?\n16 Minsan ngani bako ngonyan an saiyang panahon sa paggibo nin mga milagro, si Jehova dai nagliwat poon kan kaaldawan ni Elias. (1 Corinto 13:8) Gustong-gusto pa man giraray nia ngonyan na gamiton an saiyang kapangyarihan para sa mga namomoot sa saiya. Totoo, sia nag-eerok sa halangkawon na rona nin mga espiritu, alagad bako siang harayo sa sato. An saiyang kapangyarihan daing sagkod, kaya bakong olang an distansia. Imbes, “si Jehova harani sa gabos na nag-aarang sa saiya.” (Salmo 145:18) Sarong beses kan si propeta Daniel mag-arang nin tabang ki Jehova, sarong anghel an nagtunga bago pa ngani sia matapos mamibi! (Daniel 9:20-23) Daing ano man na makaoolang ki Jehova sa pagtabang asin pagpakosog sa mga namomotan nia.—Salmo 118:6.\nHuli daw sa Kapangyarihan nin Dios Dai Na Sia Mararanihan?\n17. Sa anong sentido na an kapangyarihan ni Jehova nagpapatalubo nin takot sa sato, alagad anong klaseng takot an dai pinatatalubo kaiyan?\n17 Huli daw sa kapangyarihan nin Dios kita maninigo nang matakot sa saiya? Iyo sagkod dai an dapat niatong isimbag. Iyo, huling an kualidad na ini nagtatao sa sato nin igong dahelan na magkaigwa nin diosnon na takot, an hararom na paggalang na may pagkangirhat na pinag-olayan niato sa halipot sa sinundan na kapitulo. An siring na takot, sabi sa sato kan Biblia, “iyo an kapinonan nin kadonongan.” (Salmo 111:10) Minsan siring, minasimbag man kita nin dai huling an kapangyarihan nin Dios dai nagtatao sa sato nin dahelan na makamate nin nangingiring grabeng takot sa saiya o dai na rumani sa saiya.\n18. (a) Taano ta dakol an deskompiado sa mga tawong makapangyarihan? (b) Paano niato naaaraman na si Jehova dai mararaot kan saiyang kapangyarihan?\n18 “An kapangyarihan may tendensiang manraot; an absolutong kapangyarihan absoluto man na nanraraot.” Iyan an isinurat kan nobleng Ingles na si Don Acton kan 1887. An saiyang deklarasyon parateng inootro, tibaad huli ta kadakol na tawo an nakaheheling na iyan dai manenegaran na totoo. An bakong sangkap na mga tawo parateng inaabuso an kapangyarihan, siring sa paorootrong pinatutunayan kan kasaysayan. (Eclesiastes 4:1; 8:9) Sa dahelan na ini, dakol an deskompiado sa mga makapangyarihan asin minarayo sa sainda. Ngonyan, si Jehova absoluto an kapangyarihan. Nakaraot daw iyan sa saiya minsan paano? Dai nanggad! Siring sa naheling niato, sia banal, dai nanggad napadadara sa karatan. Si Jehova bakong arog kan bakong sangkap na mga lalaki asin babaeng nasa kapangyarihan sa maraot na kinaban na ini. Nungka niang inabuso an saiyang kapangyarihan, asin nungka niang gigibohon iyan.\n19, 20. (a) Kaoyon nin anong iba pang kualidad na pirmeng ginagamit ni Jehova an saiyang kapangyarihan, asin taano ini ta nakapakokosog liwat sa boot? (b) Paano nindo puedeng iilustrar an pagpopogol ni Jehova sa sadiri, asin taano ta nakaaakit iyan sa saindo?\n19 Girumdoma, an kapangyarihan bakong iyo sana an kualidad ni Jehova. Pag-aadalan pa niato an saiyang hustisya, an saiyang kadonongan, asin an saiyang pagkamoot. Alagad dai niato maninigong ipamugtak na an mga kualidad ni Jehova nahahayag sa estrikto, mekanikal na paagi, na garo baga pasarosaro sanang kualidad an ginagamit nia. Al kontraryo, maheheling niato sa minasunod na mga kapitulo na pirmeng ginagamit ni Jehova an saiyang kapangyarihan kaoyon kan saiyang hustisya, kan saiyang kadonongan, asin kan saiyang pagkamoot. Isip-isipa an saro pang kualidad na yaon sa Dios, kualidad na bihirang yaon sa mga namamahala sa kinaban—an pagpopogol sa sadiri.\n20 Imahinara na nakanupar kamo nin sarong tawo na dakulaon asin makapangyarihan na marhay kaya natatakot kamo sa saiya. Minsan siring, pag-abot nin panahon narisa nindo na sia garo maboot man. Sia pirmeng andam asin gustong-gustong gamiton an saiyang kapangyarihan sa pagtabang asin pagprotehir sa mga tawo, nangorogna an mga daing kalabanlaban asin madaling mabiktima. Nungka niang inaabuso an saiyang kosog. Naheheling nindo na sia binabalobagi na mayo nin dahelan, pero an saiyang hiro-hiro marigon alagad kalmado, may dignidad, maboot pa ngani. Nag-iisip-isip kamo kun ikapaheheling nindo an kaparehong kabootan asin pagpopogol, nangorogna kun arog kamo kaiyan kakosog! Mantang namimidbid nindo an siring na tawo, bako daw na mapoon kamong madagka na rumani sa saiya? Labi pang marhay dian an dahelan niato na rumani sa makakamhan sa gabos na si Jehova. Horophoropa an bilog na sentence na pinagbasaran kan titulo kan kapitulong ini: “Si Jehova maluway sa pagkaanggot asin dakula sa kapangyarihan.” (Nahum 1:3) Si Jehova bakong marikas sa paggamit kan saiyang kapangyarihan tumang sa mga tawo, dawa sa mga maraot. Sia mahoyo asin maboot. Sia nagin “maluway sa pagkaanggot” sa ibong nin dakol na pagprobokar.—Salmo 78:37-41.\n21. Taano ta dai pinipirit ni Jehova an mga tawo na gibohon an saiyang kabotan, asin ano an itinotokdo kaini sa sato manongod sa saiya?\n21 Horophoropa sa ibang anggulo an pagpopogol ni Jehova sa sadiri. Kun igwa kamo nin daing sagkod na kapangyarihan, sa paghona daw nindo may posibilidad na, kun beses, matentaran kamo na piriton an mga tawo na gibohon an gusto nindo? Si Jehova, sa ibong kan gabos niang kapangyarihan, dai pinipirit an mga tawo na maglingkod sa saiya. Minsan ngani an paglilingkod sa Dios an solamenteng dalan pasiring sa buhay na daing katapusan, dai kita pinupuersa ni Jehova sa siring na paglilingkod. Imbes, may kabootan na tinatawan nia nin dignidad an balang indibiduwal sa pagkaigwa nin katalingkasan na pumili. Nagpapatanid sia dapit sa kaaabtan nin salang mga pagpili asin sinasabi nia an mga balos sa marahay na mga pagpili. Alagad an pagpili mismo ipinapabaya na nia sa sato. (Deuteronomio 30:19, 20) Mayo lamang nin interes si Jehova sa paglilingkod na ginigibo huli sa pagpirit o huli sa nangingiring pagkatakot sa saiyang makangingirhat na kapangyarihan. Hinahanap nia an mga maglilingkod sa saiya nin gikan sa boot, huli sa pagkamoot.—2 Corinto 9:7.\n22, 23. (a) Ano an nagpapaheling na si Jehova naoogmang marhay sa pagtao nin kapangyarihan sa iba? (b) Ano an pag-oolayan niato sa masunod na kapitulo?\n22 Siyasaton niato an ultimong dahelan kun taano ta dai kita kaipuhan na mamuhay na may grabeng pagkatakot sa Makakamhan sa gabos na Dios. An makapangyarihan na mga tawo may tendensiang matakot na hirasan nin kapangyarihan an iba. Minsan siring, si Jehova naoogmang marhay sa pagtao nin kapangyarihan sa mga maimbod na nagsasamba sa saiya. Nagdedelegar sia nin awad-awad na autoridad sa iba, arog kan saiyang Aki. (Mateo 28:18) Tinatawan man ni Jehova nin kapangyarihan an saiyang mga lingkod sa saro pang paagi. An Biblia nagpapaliwanag: “Saimo, O Jehova, an kadakulaan asin an pagkamakakamhan asin an kagayonan asin an kamahalan patin an dignidad; huli ta an gabos na bagay sa kalangitan asin sa daga saimo. . . . Yaon sa saimong kamot an kapangyarihan asin pagkamakakamhan, asin yaon sa saimong kamot an kakayahan na magpadakula asin magtao nin kosog sa gabos.”—1 Cronica 29:11, 12.\n23 Iyo, maoogma si Jehova na tawan kamo nin kosog. Nagtatao ngani sia nin “puersa na labi sa ordinaryo” sa mga boot na maglingkod sa saiya. (2 Corinto 4:7) Bako daw na nadadagka kamong rumani sa dinamikong Dios na ini, na ginagamit an saiyang kapangyarihan sa siring kaboot asin may prinsipyong paagi? Sa sunod na kapitulo, makonsentrar kita sa kun paano ginagamit ni Jehova an saiyang kapangyarihan sa paglalang.\n^ par. 6 An termino sa Griego na trinadusir na “Makakamhan sa gabos” sa literal nangangahulogan nin “Namamahala sa Gabos; Saro na Igwa kan Gabos na Kapangyarihan.”\n^ par. 15 An Biblia nagsasabi na “si Jehova mayo sa doros . . . , sa paglinog . . . , sa kalayo.” Bakong arog kan mga nagsasamba sa eroestorya sanang mga dios nin naturalesa, an mga lingkod ni Jehova dai sia hinahanap sa laog kan mga puersa nin naturalesa. Sia dakulaon na marhay tanganing magkaigo sa ano man na linalang nia.—1 Hade 8:27.\n2 Cronica 16:7-13 Paano ipinaheheling kan halimbawa ni Hadeng Asa an pagigin seryoso kan dai pagtitiwala sa kapangyarihan ni Jehova?\nSalmo 89:6-18 May anong epekto an kapangyarihan ni Jehova sa mga nagsasamba sa saiya?\nIsaias 40:10-31 Paano ilinaladawan digdi an kapangyarihan ni Jehova, gurano kahiwas an sakop kaiyan, asin paano kita makikinabang dian bilang indibiduwal?\nKapahayagan 11:16-18 Ano an ipinanunuga ni Jehova na gigibohon nia sa ngapit paagi kan saiyang kapangyarihan, asin taano ta nakapakokosog liwat ini sa boot kan tunay na mga Kristiano?


Mapanday nin reglamento an Departamento de Edukasyon (DepEd) laban sa cyber bullying na puedeng mabiktima an estudiantes na nakatukaw sa online classes.\nDawa igwa nang Child Protection Law alagad nin huli kan posibleng mangyaring cyber bullying sa mga estudiantes sa panahon kan erescuelahan maninigo digdi na magpanday nin mga reglamento nganing iyo an iimplementar.\nSinabi ni DepEd City School Division Superintendent Manny De Guzman kan Ciudad nin Naga na nakatalaan magpaluwas nin guidelines asin mga reglamento an saindang opisina central nganing iyo an iimplementar.\nAlagad nin huli kan mga modular learning asin online classes mantang mayo na nin face-to-face learning sa mga classroom kaipuhan an suporta kan mga magurang contra sa cyber bullying para sa proteksyon kan saindang aki.\nSa manga pag-aadal, an bullying igwang epekto sa pag-adal kan mga estudiantes sagcod na iba an pagtrato sa sainda kan mga paratukdo maging ka-klase bakong patas.\nAn bonga kaini daing gayo sinda nagpaparticipar sa mga klase nin huli ta maluya an pagtubod sa sadiri.\nDawa an iba niyang mga ka-escuela daing gayo na nakiki-amigo sa saiya mantang na-iiba an atitud.\nKun dai tolos ini mareresolberan kan magurang asin escuelahan o paratukdo dakulang negatibong epekto sa pobreng estudiante.\nMaresulta sana ini sa hababang mga grado asin dai magiging produktivo asin masasayang an saiyang futuro sa edukasyon.\nMapuon pa sana an erescuelahan sa Oktubre 5, saro ini sa tatawan nin atensyon kan DepEd, sabi pa. (dpa)


Wikipedia:Mapanonongod - Wikipedia\nAn Wikipedia sarong proyekto kan Wikimedia Foundation.\nMapanonongod sa Bikol na Wikipedia[liwaton an gikanan]\nAn Bikol Wikipedia, sarong edisyon kan Wikipedia sa tataramon na Bikol Sentral. Siring sa ibang mga paraambag kan mga Tagalog asin Ingles na Wikipedia, an Wikipedia man na ini minarepresentar sa tataramon na Bikol Sentral. Sa ngunyan, igwa na ining 9,165 na mga artikulo.\nKasaysayan[liwaton an gikanan]\nPinúnan an Bikol Sentral Wikipedia, An Talingkas na Ensiklopedya, kan 27 Nobyembre 2007. Sa ngunyan, igwa na ining 9,165 mga artikulo.. Hinahaman pa sa ngunyan sa Betawiki (o Translatewiki.net) an lokalisasyon kan pagpalis tataramon kan lawog kaining sityo.\nEstadistika[liwaton an gikanan]\nToltolan[liwaton an gikanan]\nPinaghugot gikan sa "https://bcl.wikipedia.org/w/index.php?title=Wikipedia:Mapanonongod&oldid=178870"\nIning pahina huring pinagbago kan 15 Pebrero 2019, alas 17:09.


Sto. Domingo, Albay - Wikipedia\n1995 25,586 2.2%\n2000 27,392 1.47%\n2007 30,711 1.59%\n2010 32,414 0.75%\n2015 34,967 1.05%\nAn Santo Domingo (dating Libog) sarong ikaapat na klaseng banwaan sa probinsya kan Albay, Pilipinas. Ini namomogtak sa tangâ nin duwang sentro komersyal: sa amihanan an siyudad kan Tabaco (17 kilometro an rayô) asin sa subangan an siyudad kan Legazpi (12 kilometro an rayô).\nNapapalibotan ini kan mga banwaan kan Bacacay asin Malilipot sa parteng amihanan, siyudad kan Legazpi sa habagatan, an bulkan Mayon sa sulnopan, asin an Golpo nin Albay sa subangan. Igwa ining sokol na 4,713 metro kuwadrado.\nAn 3,581 ektarya kaini natatanom sa niyog, sitrus, abaka, asin iba pang kahoy na nagbubunga. Mayor na hanap-buhay kan mga taga-Santo Domingo yaon sa cottage industry. Masabi na 31.64% kan trabahador inbwelto sa abaca handicraft.\nSusog sa opisyal na senso kan 2010, igwang 32,414 katawong nag-eerok digdi.\nAn Santo Domingo, pagpoon saro sana sa barrio kan munisipyo kan Ibalon (siyudad kan Legazpi ngonyan). Kan taon 1749 nahimo kan pamayo kani na si Don Domingo Castellanos na mapasuway ini sa munisipyo kan Ibalon.\nAn pangaran niyang dati na "Li-bog" sabi daa hale sa taramon na "libot" na boot sabihon likaw nin huli ta bako ining direktang inaagihan kan mga byahero haleng Legazpi pasiring sa Tabaco. Ooyohon kun baga.\nAlagad kan Agosto 4, 1959, sa pwersa kan Akta Republika 2520, binago an pangaran. Nagin nang Santo Domingo, pinag-ayog sa pangaran kan patrona kan lugar na si Santo Dominico de Guzman. Napangyari an siring huli ki Tecla S. Ziga, an Kongresista kan Albay kadto.\nSinasabing memorable an petsang Hulyo 1816 ta iyo ni si pagsalakay kan mga Moro sa Li-bog asin saro sa saindang dakop nakauli sana pakalihis 20 taon. Kan taon 1832, an Li-bog nagkaigwa kan pinaka-enot niyang residenteng padi, si Padre Martin Martinez. Sa parehong taon nahaman man an Presedencia Municipal sa pamamayo ni Kapitan Teodoro Felebrico asin ini iyo na ngonyan an natitindogan kan edipisyo munisipal.\nAn Santo Domingo bantog huli ta siya an kinamundagan ni Potenciano Gregorio, Sr. kompositor kan kantang bikol na Sarong Banggi, asin an banwaan na ini iyo man an nagin sentro kan paglaban sa Hapon. An namayo kan mga gerilya iyo si Kolonel Faustino Flor, sarong propiong taga-Santo Domingo.\nAn banwaan na ini poon pa kan 1616, pirming hinuhumbalan kan mga pag-alboroto kan Bulkan Mayon asin sa mga pagtuga kani grabe an danyos na nakawsa orog na kan mga taon 1993 buda 1999, asin kan taon 2006. Alagad, an mga taga-Sto. Domingo tatao nang magsagang sa mga hampak kan bulkan.\nNababanga an Banwaan nin Santo Domingo sa 23 na Barangay:\nHuli sa halabang kosa niya na nagaatubang sa Gulfo kan Albay, dakulaon an oportunidad kan banwaan na ini pag-abot sa turismo. An saiyang baybayon pambihira ta ini maitom, gibo kan naghuros na mga buga kan bulkan Mayong. Dakul na mga resort an nagsa lugar sa kalabaan kaini. Sa toninong na banggi, matatanaw an kahiwasan kan makilyab na tubig Gulfo, an parte kan syudad nin Legazpi na nagkikimat-kimat, asin an kabilugan kan bulan.\nSto. Domingo, Albay Official Website\nPinaghugot gikan sa "https://bcl.wikipedia.org/w/index.php?title=Sto._Domingo,_Albay&oldid=178185"\nLast edited on 27 Desyembre 2018, at 11:27


Juan 4 | Bibliya Online | New World Translation\nSi Jesus asin an Samaritana (1-38)\nSambahon an Diyos “sa espiritu asin katotoohan” (23, 24)\nDakul na Samaritano an nagtubod ki Jesus (39-42)\nPinaumayan ni Jesus an aki nin sarong opisyal (43-54)\n4 Kan maaraman kan Kagurangnan na nabaretaan na kan mga Fariseo na mas dakul siyang* nagigin disipulo asin binabawtismuhan kisa ki Juan— 2 maski ngani bako mismo si Jesus an nagbabawtismo kundi an saiyang mga disipulo— 3 naghali siya sa Judea asin nagpasiring giraray sa Galilea. 4 Alagad kinaipuhan niyang umagi sa Samaria. 5 Kaya nag-abot siya sa sarong siyudad sa Samaria na inaapod Sicar, harani sa daga na itinao ni Jacob sa aki niyang si Jose. 6 Sa katunayan, yaon duman an bubon ni Jacob. Nagtukaw si Jesus sa may bubon,* na pagal-pagal sa pagbaklay. Mga ikaanom na oras* na kaidto. 7 Sarong babaying taga Samaria an nag-abot tanganing magsakdo nin tubig. Sinabi ni Jesus sa saiya: “Painuma man ako.” 8 (Nagharali kaya an mga disipulo niya pasiring sa siyudad tanganing magbakal nin kakanon.) 9 Kaya sinabi kan Samaritana sa saiya: “Judio ka baga, taano ta naghahagad ka nin maiinom sa sako na sarong Samaritana?” (Huli ta an mga Judio dai nakikiiba-iba sa mga Samaritano.) 10 Bilang simbag sinabi ni Jesus sa saiya: “Kun naaraman mo sana an mapadapit sa daing bayad na regalo nin Diyos asin kun siisay an nagsasabi sa saimo, ‘Painuma man ako,’ naghagad ka na kuta sa saiya, asin tinawan ka na kuta niya nin tubig na buhay.” 11 Sinabi kan babayi sa saiya: “Ginoo, dai ka nganing pansakdo nin tubig, tapos hararom an bubon. Kaya sain mo kukuanon an tubig na buhay na ini? 12 Mas matibay ka pa daw sa apuon ming si Jacob, na nagtao sa samo kan bubon na ini asin nag-inom diyan kaiba an saiyang mga aki saka mga ataman na hayop?” 13 Bilang simbag sinabi ni Jesus sa saiya: “An gabos na nag-iinom sa tubig na ini mapapaha giraray. 14 An siisay man na uminom sa tubig na itatao ko sa saiya dai na nanggad nuarin man mapapaha, alagad an tubig na itatao ko sa saiya magigin siring sa burabod nin tubig sa laog niya na nagbubulak-bugak tanganing magtao nin buhay na daing katapusan.” 15 Sinabi kan babayi sa saiya: “Ginoo, tawan mo ako kan tubig na iyan, tanganing dai na ako mapaha asin dai na ako magparabalik-balik sa lugar na ini para magsakdo nin tubig.” 16 Sinabi niya sa saiya: “Sige na, apuda an agom mo asin iiba mo siya digdi.” 17 Nagsimbag an babayi: “Dai akong agom.” Sinabi ni Jesus sa saiya: “Tama ka sa sinabi mong ‘Dai akong agom.’ 18 Huli ta lima na an nagin agom mo, asin an lalaking kasaruan mo ngunyan bako mo man agom. Kaya totoo an sinabi mo.” 19 Sinabi kan babayi sa saiya: “Ginoo, sa hiling ko saro kang propeta. 20 An samuyang mga apuon digdi sa bukid na ini nagsamba, pero an sabi nindo sa Jerusalem dapat na magsamba an mga tawo.” 21 Sinabi ni Jesus sa saiya: “Maniwala ka sa sako, maabot an oras na dai na kamo masamba sa Ama sa bukid na ini o sa Jerusalem man. 22 Nagsasamba kamo sa dai nindo aram; nagsasamba kami sa aram mi, huli ta an kaligtasan minagikan sa mga Judio. 23 Minsan siring, maabot an oras, asin ngunyan na iyan, na an tunay na mga parasamba masamba sa Ama sa espiritu asin katotoohan, huli ta sa katunayan, mga arog ninda an hinahanap kan Ama na magsamba sa saiya. 24 An Diyos sarong Espiritu, asin an mga nagsasamba sa saiya dapat na sumamba sa espiritu asin katotoohan.” 25 Sinabi kan babayi sa saiya: “Aram kong madatong an Mesiyas, na inaapod na Cristo. Pag nagdatong siya, ihahayag niya sa samo an gabos na bagay.” 26 Sinabi ni Jesus sa saiya: “Ako na kaulay mo, ako siya.” 27 Dangan nag-abot an saiyang mga disipulo, asin napangalas sinda huli ta nakikipag-ulay siya sa sarong babayi. Siyempre, mayo sa sainda an nagsabi: “Ano an tuyo mo sa saiya?” o “Taano ta nakikipag-ulay ka sa saiya?” 28 Kaya iwinalat kan babayi an saiyang dulay asin nagduman sa siyudad saka nagsabi sa mga tawo: 29 “Madya kamo, hilingon nindo idtong tawo na nagsaysay sa sako kan gabos na ginibo ko. Ano daw, iyo na kaya ini an Cristo?” 30 Nagharali sinda sa siyudad asin nagduman sa saiya. 31 Miyentras tanto, dinadagka siya kan mga disipulo: “Rabbi, kakan na.” 32 Alagad sinabi niya sa sainda: “Igwa ako nin kakanon na dai nindo aram.” 33 Kaya nag-urulay-ulay an mga disipulo: “Dai man nin nagdara sa saiya nin ano man na kakanon, bako?” 34 Sinabi ni Jesus sa sainda: “An sakuyang kakanon iyo na gibuhon an kabutan niya na nagsugo sa sako asin na tapuson an saiyang gibuhon. 35 Bakong sinasabi nindo na apat na bulan pa bago mag-aranihan? Magdangog kamo! Sinasabi ko sa saindo: Hilingon nindo asin pagmasdan an kaumahan, hirinog na an tipasi asin puwede nang anihon. Sa ngunyan, 36 an mga paraani nag-aako na nin tangdan asin nagtitipon na nin mga bunga para sa buhay na daing katapusan, tanganing an parasabwag asin an paraani magkaibanan na mag-ugma. 37 Huling sa bagay na ini, totoo an kasabihan: An saro parasabwag asin an saro man paraani. 38 Isinugo ko kamo tanganing anihon an dai nindo pinagpagalan. Iba an nagpagal, asin nakikinabang kamo kan saindang pinagpagalan.” 39 Dakul sa mga Samaritano sa siyudad na idto an nagturubod ki Jesus dahil sa itinaram kan babayi na nagpatotoo, na sinasabi: “Isinaysay niya sa sako an gabos na ginibo ko.” 40 Kaya kan magduman sa saiya an mga Samaritano, nakiulay sinda sa saiya na dai nguna siya maghali, asin nagdanay siya duman nin duwang aldaw. 41 Huli kaiyan, dakul pa an nagturubod dahil sa mga tataramon niya, 42 asin sinabi ninda sa babayi: “Nagtutubod kami ngunyan bako na lang dahil kan sinabi mo; huli ta nadangog mi na mismo, asin aram niyamo na an tawong ini talagang iyo an paraligtas kan kinaban.” 43 Pagkatapos kan duwang aldaw, naghali siya duman asin nagpasiring sa Galilea. 44 Alagad, si Jesus mismo nagpatotoo na an sarong propeta dai tinatawan nin onra sa sadiri niyang lugar. 45 Pero pag-abot niya sa Galilea, inako siya kan mga taga duman, dahil nahiling ninda an gabos na ginibo niya sa Jerusalem kan kapiyestahan, huling nagduruman man sinda sa kapiyestahan. 46 Dangan nagpasiring giraray siya sa Cana sa Galilea, kun sain ginibo niyang arak an tubig. Asin igwa nin sarong opisyal kan hadi na an aking lalaki naghihilang sa Capernaum. 47 Kan madangog kan tawong ini na nag-abot si Jesus sa Galilea hali sa Judea, nagduman siya ki Jesus asin nakiulay na mag-iba ini sa saiya asin paumayan an saiyang aki, huli ta naghihingagdan na ini. 48 Alagad sinabi ni Jesus sa saiya: “Sagkod na dai kamo nakakahiling nin mga tanda asin ngangalásan, dai nanggad kamo maniniwala.” 49 Sinabi sa saiya kan opisyal kan hadi: “Kagurangnan, mag-iba ka sa sako bago magadan an aki ko.” 50 Sinabi ni Jesus sa saiya: “Magpuli ka na; rahay na an saimong aki.” Nagtubod an lalaki sa sinabi sa saiya ni Jesus, asin naghali siya. 51 Alagad kan papuli na siya, sinabat siya kan mga uripon niya tanganing sabihon na buhay* an aki niya. 52 Kaya hinapot niya sinda kun anong oras ini nagrahay. Nagsimbag sinda sa saiya: “Nawara su kalintura niya kasuudma, kan ikapitong oras.”* 53 Dangan narealisar kan ama na iyan an mismong oras na sinabi ni Jesus sa saiya: “Rahay na an saimong aki.” Kaya siya asin an gabos niyang kairiba sa harong nagturubod. 54 Ini an ikaduwang beses na naggibo si Jesus nin tanda sa pag-abot niya sa Galilea hali sa Judea.\n^ Sa literal, “si Jesus na.”\n^ O “burabod.”\n^ O “parahay na.”\n^ An buot sabihon, mga ala una nin hapon.


Bagong guno nin taro, garo kristal\nPagkaros kan taro\nAn taro iyo an pulot na nahahaman kan mga alimbubuyog na kaayon sa genus na Apis. Ini makukua sa laog kan tataghan kan mga alimbubuyog asin nahahaman asin napoprodusir ini kan sarong glandula sa hawak kaini. An mga trabahador sa anira tinitipon ini asin ginagamit sa pagtugdok nin mga pitak sarayan kan tangguli sa anira asin kwenta pamatos sa mga larba kan alimbubuyog. Sa saro man na adal, sa lambang 100 na librang tangguli na ginugusi, saro sana o duwang librang taro an napapaluwas.\nInaapod man ini sa Espanyol na 'cera de abeja' o 'manteca de papel'.\nAn taro sa enot na pag'olsit, kolor puting kristal pero nakolor na giyaw o bulaw-bulaw, o pwede man ining narangha o kayumanggihon depende sa nahihigop na nektar kan alimububuyog sa mga burak kan tinanom.\nAn taro may pakinabang sa tawo ta ini nagagamit na pansalak o pagtaong namit sa kakanon, ingrediente sa pampagayon o bulong sa kublit, pampahalnas sa mga koreo nin makinarya o sa torsido sa pagtahi asin pangporma nin mga pigura arog kan mga pigurang mahihiling sa museong taro ni Madame Tussauds.\n↑ http://www.rachelssupply.com/bwax.htm Kinua 24-6-16\n↑ https://morenature.com/collections/beeswax Kinua 24-6-16\nKinua sa "https://bcl.wikipedia.org/w/index.php?title=Taro&oldid=166516"\nMga produkto nin alimbubuyog\nMga gamit sa pagtahi\nMga produkto kan glandula nin mga hayop\nHuring binago an pahinang ini kaitong 26 Disyembre 2017, alas 18:30.


Seryoso si dating alcalde Leo - Catanduanes Tribune\nIguang mga sorpresang nangyari kan sarong semana kan pag-file kan mga COC nin mga kandidato sa lokal na eleksyon sa masunod na taon.\nPrimero dindi an paglansar ni Bise Gob Abundo nin kandidatura laban sa dati niyang kaiba sa Tamang Timpla, si Gob Cua.\nSegun sa mga nacaisi, bago pa man an filing, tolo daa an kapot na COC ni Shy, saro sa congressman, saro sa governor y saro sa vice governor.\nEntonces, dae siyang plano na magbaba sa junta provincial, kung saen siya pigtagamahan nin sarong slot sa grupo kan gobernador.\nCotana, saro sana an kalaban kan gobernador, sarong paratinda nin karne na taga-Baras na sigurado ako mas dacul pa an barbas kaysa makukuang boto sa Mayo 2022, he! he! he!\nAlagad, sa paglaban kan Bise Gob, mapilitan an gobernador na magbotbot nin pambubod sa mga votantes.\nSabi kan mga chismoso, dae man daang esfuerzos an bise gobernador na maggastos nin kadakul na cuarta sa campanya, lalo na ta gapagayon daa ini nin harong y igua pang pigapagibong duwang Escalon na edificio diyan sa tampad kan DAR.\nSegun sa saiya kan siya hapoton kan media sa capitolyo, dae man daa sindang pinag-iwalan kan gobernador y an gusto niya sana matawan man nin pagpipilian an mga votante.\nAlagad admitido niya na saro sana daang bagay an soboot non-negotiable kan siya y an saiyang esposo makipaghoron-horon sa oficina kan gobernadpr duwang bulan na an nakaagi manongod sa mga plano sa eleksyon.\nDae niya man sinabi kung ano itong dae puedeng ibalewala.\nSarong chismoso sa capitolyo an nag-osipon na gusto daa kan mag-agom na butsanan na ni Cua an saiyang congresista, si Manoy Hec, asin magkua na sana nin iba lalo na si dating alcalde Samuel nin Virac.\nHabo pa man daang gibohon ini kan gobernador ta dae man sindang dae pagkasinabotan kan congresista. Kaya, iyan an nangyari, naging kandidato para bise gobernador si Bos Te.\nBako daang buwa-buwan an kandidatura ni dating alcalde Leo Rodriguez sa pagka-congressman.\nBago pa daa an COC filing period, awat na daang pinaghorop-horopan kan contratista sa Maynilang Kayganda an planong kalabanon si Manoy Hec.\nSabi kan mga chismosong tambay sa Bato, medyo masakit daa pan-ong daogon si alcalde Johnny minsan pa doblehon o triplehon an pambubod ni Leo.\nCaya siguro minsan na daa ining sinuhulan nin sarong halangkaw na opisyal na butsanan na an plano, dae man guiraray nagbago an isip kan dating alcalde.\nHilnga ta sa golpeng pasalamat ni Mayor Johnny ta dae na siya magastos nin dacula, ini pa an nag-itaas kan kamot ni ex-mayor Leo asin sinuportaran kan bilog niyang mga kaalyado kaiba si bise alcalde Roy Regalado.\nSegun qui future congressman Leo, seryoso daa an saiyang laban y nagpoon na man sindang magkua nin saendang mga lider sa mga municipio y mga barangay.\nNasa Maynilang Kayganda na an magiging kandidato alagad mabarik daa siya sa katapusan para magpamidbid na sa mga banwa sa luwas nin Bato.\nMagayon an laban sa congressman, sarong maitom, sarong maputi, sarong puti an buhok y sarong dae pa natunawan kan siyam na taon sa Congreso, he! he! he!\nSegun palan sa dating congresista, aasikasohon niya daa na maayos an servicio sa kuryente kan Dificelco kung siya makabarik sa dating alfombrang tocawan sa Congreso.\nSa pasaring na ini na daeng camogtacan an presenteng congressman, iguang hapot an sarong consumidor na nakasabot kung ano an nangyayari sa Dificelco: ano an naginibo niya sa laog kan panukawan niya sa siyam na taon, kung saen napirmahan an mga soboot depektibong mga Power Supply Agreement kan cooperativa sa solamenteng supplier caini?\nHaen daa an saiyang magcacanigong reparo kan dae maham an duwa sa apat na mini-hydroelectric power plants na cotana gaandar na sa San Miguel y Caramoran kan 2019 pa?\nNgata ta dae lamang siyang unabi kan ibogtak an mga maluya asin saraday na diesel generator bilang katukal kan dae pagconstruir kan mga hydro plants?\nSa masunod naman an ibang mga simbag kan mga ciudadano sa soboot mga panuga nin candidato.


Apod asin iba pa\nSA kadakol na kultura lain sa Pilipino, an sarong manugang pag naagom na an boot agomon, an apod niya sa saiyang mga panugangan dai minabago. Halimbawa, kun Mario an ngaran kan ama kan agom niya, madanay na Mario an apod niya digdi, orog na kun sinda nasa Estados Unidos kun sain an nangongorog na an arapudan sa ngaran sana. Kun kaya pag an sarong Pilipino bagong salta sa duman, nagngangalas siya asin minsan naiiskandalo na an apod kan sarong aki sa nakakagurang saiya pangaran sana, orog na kun dai niya man ini kadugo. Sa enot, hinihiling niya ini bilang kawaran nin paggalang sa nakakagurang, asin hinuhuna na pagkarumpag kan moral na estado kan sosyudad kan kulturang kinamumugtakan. Alagad, bako man. Huli ta iyan sana man an saindang dinakulaan asin nakatudan kan agi-agi. Dai man boot sabihon na dai sindang paggalang o dai sindang tamang paghiling sa nakakagurang.\nDigdi sato sa Pilipinas, nagpapadagos pa man an pagtao nin posisyon sa satong kapwa, orog na sa mga nakakagurang, sa paagi kan pagtao ta sainda nin magkakanigong apod. Arog baga kan manay, manoy, may, pay, tata, nana, asin an orog na popular, an tiyong o tiyang. Minsan dai ta kadugo, basta nagin dayupot na sato o nagin parte na kan aroaldaw tang pagkabuhay, naaapod ta nang mánay o mánoy o táta o nána. Puwedeng ini pagbalik sana kan karahayan kan boot na ipinahiling sato. Sa hararom na paghiling, an siring na kaugalian puwedeng magin panalmingan kan sosyudad na hinihiroan. Kun paghohorop-horopan, an pagkaigwa nin mga tataramon na nagpapahayag nin pagmidbid sa orog na matua puwede man na panalmingan nin banwaan na igwang pagmakulog sa adal kan nakaagi, siring na igwa kitang paggalang sa mga naghaman kan historya, siring na igwa kitang ibang paghiling sa mga nagheras kan saindang mga kamot sa satong pagdakula bilang tao.\nPara sako an gawe na ini magayon asin dapat sanang padanayon minsan an satong kinaban kinakakan na kan manlaenlaen na paghiro na dikitdikit na nagpapara sa anuman na suanoy. Sa liwat, siring sa sakong paninindugan dapit sa proseso kan satong paglingaw sa anuman na nakaagi, nangyayari ini huli ta ini satong tinutugutan. Sa mga lunadan digdi sa Bikol, mapapansin na an mga paratinda nin mga kakanon asin iba pang barakalon an apod sato pay o may. An pag-apod sato nin pay o may igwang katuyuhan na magtaong galang siring na mang-agda sa karahayan nin boot na magbakal kan saidang pinapabakal. An nakakamundo iyo na kadakol nin mga tao na naaanggot pag inaapod sindang may o pay. Garo nalilingawan ninda an saindang pagka-Pilipino na dara-dara an kulturang ini. Para sako, dakulang marhay an pagkakaiba kun ako dudulukon kan paratinda asin sasabihan ako nin “Hoy!” o “Pssst! Puto, mani, popcorn, sigarilyo, softdrinks, dulsi, asin iba pa!” kaysa “Pay, puto, mani, popcorn!” Mangirhat na sana kita kun apodon kita kan satong mga pamangkin na mga aki sa satong pangaran. Kun kinakauyam ta na inaapod kita nin may o pay, ikauyam ta naman logod na apodon kitang tatay, nanay, papa, mama, manay, manoy, tata, nana, tiyong, o tiyang. Romdomon ta na sa mga pelikula, an apat na taon na aki sa ibang nasyon inaapod an saindang para-aling sa saiyang ngaran, asin kita natatagalpo minsan pinapanluya kaini huli sa pagkadisganar sa ugaling hinihiling tang bakong marhay. Alagad kultura ninda iyan. Kun ano an igwa kita asin ini marhay, sato man na ipadagos.\nKun an apod paggalang dikit-dikit nang nawawara, igwa akong pagtubod na ini huli ta tinutugutan o puwede man na huli ta dai na kita maninigong apodon sa mga apod paggalang na ini. Tibaan nakakan na an satong agimadmad kan palsipikadong pagtubod na kita mga sulnupanon, alagad minakakan kita bako man nin mashed potato o bread rolls kundi malutong sinapna hali sa mahamot na bagas na inani sa malapok na mga paruyan kan Pilipinas. Tibaad kaipuhan tang balikan liwat an satong nakaagi asin hanapon an satong identidad huli ta ini gayod an mapagiromdom sato kun siisay kita—mga may, pay, manay, manoy, tata asin nana.


SA SEPTEMBER 13, 2021: 1.7-M target na enrolleessa burokasan klase - DepEd\nCiudad nin Legazpi --- Nagrarani na an burokasan nin klase sa Septiembre 13, 2021 para sa masunod na school year 2021-2022 alagad naglalaom an Department of Education (DepEd) Bicol dawa igwa pang pandemya kayang abuton si dating enrolment sa target na 1.7 milyones na estudiantes.\nKabale na digdi puon sa kindergarten, elementarya, segundarya asin Alternative Learning System (ALS) asin an sinambit na numero nin estudiantes sa pribado asin pampublikong escuelahan.\nIni an mga pahayag ni DepEd Regional Director Gilbert Sadsad mantang an pagpalista kan mga estudiantes para sa seguridad kan estudiantes, magurang laban sa virus sa paagi nin online, Facebook chats, text messages asin drop box kan escuelahan alagad si yaon sa hararayong barangay na daing signal kan internet connection nagpipila sa mga barangay na iyo an may hababang numero kan mga nagpapalista.\nPig-osipon pa sa Bicol Mail ni Sadsad na sa saiyang ginibong paglibot sa mga remote public schools kan nakaaging Viernes, Agosto 27 sa Barangay Burabod Elementary School, Calabanga, Camarines Sur saro pa sanang estudiante an nagpa-enroll.\nAlagad nagtutubod an direktor na pag-abot sa huring mga aldaw antes kan Septiembre 13 malangkaw an enrollees sa mga hararayong barangay.\nSa datus kan enrollees sa Bicol hasta kan Agosto 31 maabot na sa 600 mil asin piglalaoman sundo sa burokasan nin klase kayang abuton an target na enrollment sa pribado asin pampubliko.\nNagbaba an saindang enrollment kan enot na taon na maglakop an coronavirus disease (Covid-19).\nPigbuyagyag pa na sa target na enrollment sa sunod na school year dakul na an mga transferees hale sa pribadong escuelahan asin posibleng abuton ini sa viente por ciento.\nNaiintindihan kan DepEd kun dakul an nagbabalyo sa escuelas publika mantang dakul an nawaran nin trabajo na dai na kayang makasustenir an gastos asin matricula kan mga magurang hule ta apektado kan pandemya.\nNapag-araman kan Bicol Mail sa nagkaperang organisasyon kan Parent Teachers Association (PTA) na dejado sa pag-adal an mga estudiantes sa blended learning pabor sinda na ibuelta sa physical classes alagad an peligro naman an problema sa pandemya.\n‘‘Lawgaw’’ an saindang pag-adal maging sa online classes an problema naman an internet connectivity ta dai man estable an signal, sabi pa.\nKan nakaaging semana piglansar na an Brigada Eskwela mantang pig-aandaman an burokasan nin klase. (dpa)\nCamarines Sur National High School sa Ciudad nin Naga na inaabot nin dose mil an enrollees alagad dai pa maheheling an mahibog na estudiantes mantang prohibido pa an physical classes. (dpa)


Union Europea - Howling Pixel\nAn Union Europea sarong sistema komuntario na politiko na miembro kan grupong ekonomiko. Ini an sarô sa mga pinakáimportanteng organisasyon sa enterong kinàban asin an internasional na pinaká dakol na estado na populasyon sa Europa.\nAn Albanya, (opisyal na pangaran sa tataramon na Albanes, Republika e Shqipërisë pagtaram [ɾɛˈpublika ɛ ʃcipəˈɾiːs] o Shqipëria sana) sarong nasyon sa sur-subangan nin Europa. Katakod kan Albanya an Gresya sa sur-subangan, Montenegro sa norte, Serbya sa norte-subangan asin an Republika nin Masedonya sa subangan. Igwa ining baybayon sa Dagat Adriatiko sa sulnopan, asin sa Dagat Ionia sa sur-sulnopan. Halè sa Patasán nin Otranto, menos na 100km sana an rayo Albanya sa Italya.\nSarong demokrasyang parlamentarya an Albanya na pigkakambyo an saiyang ekonomiya sa sarong sistemang merkado-kapitalista. Kandidatong potensyal ining banwá na magin miembro kan Union Europea sagkod OTAN.\nEuropa an ikaduwa sa pinakasadit na kontinente sa kinàban. Sakop kaini an 10,180,000 km² (o 3,930,000 m²) o 2.0% kan kagabsan na ibabaw na parte kan kinàban. Ini an ikatolong pinakamatawong kontinente sunod sa Asya asin Aprika na pig-eerokan kan 741 milyon katao o halos 11% kan populasyon kan kinàban (2016).\nAn Reyno Unido o Nagkakasararong Kahadean (sa Ingles: United Kingdom) sarong nacion sa Europa.\nAn Alemán (Deutsch) sarong tataramon na indo-europeo na miembro kan grupong hermánika. Ini an sarô sa mga pinakáimportanteng idiomas sa enterong kinàban asin an tataramon na pinaká dakol na parataram sa Union Europea. An total na parataram kan Alemán ay naabot sa mga 140 milyón na katawo.\nPigagamit ini partikularmente sa Alemania, Austria, Likstenstayn, sa setenta por ciento kan Suisa asin sa partido kan Tirol del Sur sa Italia. Dakulun an mga diyalekto kan Aleman hasta an mga parataram kan mga ini, nugád, dae nagkakasarabotan.


Sadit na LGUs tikapo sa fondo pambakal bakuna\nNaghahalat sana an 3rd hasta 5th class municipalities kan suplay nin bakuna mantang tikapo sinda nganing mag-order nin sadiring suplay sa pharmaceutical company.\nIgwa man alokasyon para sana sa programa laban sa Covid-19 kabale na digdi para sa quarantine facility.\nAn saindang suplay hale sa Department of Health (DOH) alagad maagi sa Capitolio Provincial nganing sinda na an mag-distribuer sa mga lokal na gobierno mantang an LGUs iyo na an bahala sa pagtudok nin bakuna sa saindang residentes.\nMaabot sana sa 1,200 hasta 2,000 nin vaccines an saindang narerecibe na tolos man tinutudok sa mga residentes depende sa categorization kan DOH.\nAn LGU kan Pamplona, Camarines Sur pinahayag ni Alcalde Ronald ‘‘Boy’’ Franco sinda nasa 4th class municipality asin mayong kakayahan an saindang annual budget nganing maka-order nin bakuna. Sa LGU Lupi na sarong 3rd class, naghahalat sana sinda kan suplay. Sa LGU Bombon, sinabi ni Consejal Jeffrey Pasobillo na dai kabale sa saindang alokasyon ngunian annual budget an pagbakal nin sadiring vaccines huli ta yaon na sa gobierno nasyonal an bilyones pesos na fondo asin sa LGU San Jose na sarong 5th class, sinabi ni Consejal Audie Concina na mas lalo na an saindang LGU mientras na igwa sanang annual budget na nag-aabot sa P90 milyon.\nAn mga 2nd asin 1st class municipality igwang kakayahan na mag-order nin sadiring vaccines nganing dai magparahalat kan abalang pag-abot kan suplay hale sa DOH.\nIgwa naman na bagong mag-abot nin suplay kan Astra-Zeneca sa DOH Bicol asin igwa nang tagama nin 3,900 doses para sa Camarines Sur.\nSa Ciudad nin Naga, na sarong bilyonaryong ciudad nag-order na nin 50 mil doses nin Covaxin sa pharmaceutical company na gibo sa Bharat, India alagad pendiente pa an saindang dokumentos sa multi-party agreement alagad abalahon pirmahan ninda DOH Secretary Francisco Duque III asin Vaccines Czar Carlito Valdez Jr.\nIgwa nang P63 milyon na alokasyon an City Hall nganing dai mag-asa sa gobierno nasyonal an problema an dokumentos hale sa duwang ahencia nasyonal. (dpa)


An Arejola Workshop asin an literaturang Bikolnon\n‘SARO sana man an puwede mong gibohon. Paduman kan sa saimong sadiri. Hanapa an rason na nagtutulod saimo tanganing magsurat; hilnga kun iyan man nanggad nag-ugat na sa kairaroman kan saimong puso; sabiha sa sadiri mo kun ika dai mabubuhay minsan dai ka masurat. Asin orog sa gabos: haputa an sadiri sa pinakamatuninong na parte kan saimong pagkabanggi: kaipuhan daw na ako magsurat? Paduman kan sa sadiri mo para sa hararom na kasimbagan.’ An mga tataramon na ini kan Aleman na parasurat na si Rainer Maria Rilke gikan sa saiyang ‘Letters to a Young Poet’. Ini parte kan nagkakapirang surat na ipinadara niya bilang kasimbagan sa mga hapot kan hoben asin nagmamawot na maging marhay na parasurat na si Franz Xavier Kappus.\nIni an nagbibilog kan sakong pagmate asin horop-horop sa minatapos pa sanang Pang-apat na Juliana Arejola-Fajardo Workshop para sa Pagsurat Bikol (JAFWPB) na pinagpadrinohan kan Arejola Foundation for Social Responsibility kun sain nagkakapirang mga hoben na parasurat an naging mga fellows asin daing pagduduwaduwang ipinaworkshop an saindang mga obra sa pagmawot man na orog pa ining mapagayon asin an saindang pagsurat orog pang maparahay. Nagpoon an workshop kan Biyernes, Mayo 18 asin nagtapos kan Domingo, Mayo 20, na pinag-atendiran man nin nagkakapirang teacher- asin student-participants na boot man makanood dapit sa creative writing. Sa sarong espesyal na pagkakataon, nadangog man kan mga fellow asin participant an lecture kan nangengenot na iskolar sa Literaturang Bikolnon asin Chair kan Department of Literature kan De La Salle University na si Prof. Paz Verdades Santos. Sa lecture, iniheras niya an saiyang pag-aadal dapit sa “The Rebels of Bikol Literature” na nagtaong doon man sa lugar asin dakulang ambag kan mga progresibong parasurat sa kagabsan kan Literaturang Bikolnon. Naging aktibo an partisipasyon kan gabos sa lecture ni Prof. Santos na orog pa man na nagpa-init sa tema kan workshop na: ‘Para kiisay ako nagsusurat’\nMaliwanagon na nasirangan sa nasabing workshop na dakul pang mga hoben an may dakulang pag-apresyar sa kagayonan kan nakasurat na arte, asin orog na maliwanag man an realisasyon na orog pa man ining mapapagayon kun an literatura nakasurat sa sadiring tataramon—an Bikol, minsan ngani kita baranga bilang rehiyon huli sa manlaenlaen na lenggwahe. Naglataw ini huli sa mga winorkshop na mga obra na surat sa iba-ibang tataramon—igwang Buhinon, Rinconada-Baao, Bikol-Naga, may Tagalog, asin igwa man na nasa English. Laen pa man kaini, iyo an katotoohan na an mga fellows naggikan sa manlaenlaen na lugar sa Kabikolan.\nNakakaogmang pag-isipon na mahiwas an age range kan mga naging fellows, na nagtao man nin variety kan mga obra na winorkshop. Arog baga ni Irene Taniegra kan Baao na sarong ina, na nagsusurat nin mga osipon para sa mga kaakian; sinda Sheena Bricia, Willy Bulalacao, Jan Rev Davila, Eden Barandon, Florence Mendoza, Stephen Prestado, asin Eureli Arroyo na mga nagsusururat nin rawitdawit, sa Bikol man, o Tagalog asin English; asin si Raymond Endrinal na katorse anyos an edad alagad igwa na nin rarom an saiyang pagpurbar sa pagsurat nin osipon o fiction.\nNagin panelists sa nasabing workshop an Palanca-winners na si Kristian Cordero asin si Carlo Arejola na iyo man an convenor kan aktibidad; an taga-Baao na parasurat, performer asin paratukdo na si Jocelyn Bisuña na iyo man an naging workshop; asin man an saindong lingkod na nagtao man nin input dapit sa ‘performance poetry’ na pagkatapos sako man na ipinahiling sa paagi kan pag-perform kan ‘Haliya’ ni Kristian Cordero, performance na ipinadron ko sa daan na tradisyon nin pagsamba asin pagpapamibi kan mga Balyan asin mga Asog kan pre-Hispanic Bikol.\nNaging simple sana an mga aktibidad asin setup kan nakaaging JAFWPB, alagad dai ini naging kaolangan tanganing an tolong aldaw na workshop dai magin makolor, maogma asin magbunga nin magayon. Poon sa mga pano nin buhay na pagheras nin mga paghohorop-horop, pagtao nin mga comments, hanggan sa constructive na pag-critique kan mga obra kan fellows na nagkumpunir kan workshop sessions, malinaw na sarong dakulang bagay an JAFWPB sa pagpapatalubo kan satong padangat na literature.\nAn trayumpo kan JAFWPB, bako sanang trayumpo kan Arejola Foundation o maging kan mga fellows asin mga taong nagin parte kaini. Sa kabilugan, an mga bunga kan JAFWPB mga butil nin pananom na isinasabwag sa mahiwas na tatamnan kan rehiyon Bikol, sarong magayon asin marhay na ehemplo nin kongkretong pagtulod sa kagayonan kan sadiri tang arte, sarong bagay kaipuhan na kaipuhan ta ngunyan na mga panahon, orog na sa pag-atubang ta sa globalisasyon kun sain binabaha kita nin sinaralak-salak na mga dayong kulturang dara kan media asin neo-colonization. An mga aktibidad na siring kan JAFWPB totoong labi ka-maninigong tarabangan ta asin itulod tangani man na ma-eksperyensiya kan mga masurunod na henerasyon an kagayonan kan arte asin kultura kan satuyang inoorgolyong rona—an Kabikolan.\nRizaldy M. Manrique said…\nVic, thanks for the info:)


Si Marcial Maciel\nSi Marcial Maciel Degollado (Marso 10, 1920 – Enero 30, 2008) sarong Katolikong pading Mehikano na iyo an kagtogdas kan asosasyon seglar na Regnum Christi asin kan kongregasyon katólika na Legión de Cristo. Siya nagserbing Direktor Heneral kan Legion poon 1941 abot 2005. Hinihiling siya bilang iginagalang na padi sa haros lawig kan saiyang karera asin komo "pinakamakusog na tagatipon pondo para sa modernong simbahan Katoliko Romano" asin mahigoson na taga'alok nin mga bagong seminarista para sa pagpadi. Alagad, sa ultimong parte kan saiyang buhay siya nabuyagyag na nan'abuso sekswal sa mga kaakian asin mga bagongtawo, dangan pa nagmantener nin relasyon sa duwang babae asin nagin ama sa anom na mga aki, na an duwa pa kaini saiya man na inabuso. \nKan taon 2006, si Papa Benedicto XVI hinaklas siya sa katongdan nin aktibong pagmiministro resulta kan mga imbestigasyon na napo'nan pa sa irarom ni Papa Pablo II manongod kan saiyang mga maling gawe. Si Maciel pinagmandohan "na magretiro sa buhay nin pagpapangadye asin pagsolsol, asin dai na magkapot nin pagmiministro sa publiko noarin pa man." Nagadan si Maciel kan taon 2008 sa Jacksonville, Florida asin an saiyang mortal na hawak nahohotad sa saiyang banwaan nin Cotija de la Paz, Michoacán (Mexico).\nKan Marso 25, 2010, nagpaluwas nin patalastas an Legion ni Cristo sa websityo kaini na hayag na pigbisto asin inaaako an katotohanan kan mga gaweng kabuktotan ni Maciel, siring sa pag'abuso sekswal sa mga menor de edad na mga seminarista. Kan Mayo 2010, an Vaticano pigdenunsya an mga gawe-gawe ni Maciel asin nagnombra nin Delegado Papal na mamangno kan orden asin kan paggogobyerno kaini.\n↑ https://www.ncronline.org/news/accountability/money-paved-way-maciels-influence-vatican Kinua 1-02-17\n↑ http://news.bbc.co.uk/2/hi/europe/8656085.stm Kinua 1-02-17\n↑ https://web.archive.org/web/20140305161449/http://www.legionariesofchrist.org/eng/articulos/categoria_secc.phtml?lc=se-238_ca-886_ci-887&width=1280&height=1024 Kinua 1-02-17\nPinaghugot gikan sa "https://bcl.wikipedia.org/w/index.php?title=Marcial_Maciel&oldid=162541"\nMga kaso nin pang'aabuso sekswal sa Simbahan Katoliko Romano\nMga kagtogdas nin mga kongregasyon katoliko\nHuring pigliwat an pahinang ini kan 2 Enero 2017, alas 08:16.


SA NIA BIKOL: Morosidad kan mga paraoma sa patubig nagsakat na sa P800-M\nObligadong bayaran dawa libre na an serbisyo sa patubig\nNagsakat na sa P800 milyon an sisingilon kan National Irrigation Administration (NIA) na mga morosidad kan labi sa diez mil na paraoma puon pa kan 1983 sa total na cuarenta mil na mga paraoma sa sakop na pigseserbisyohan nin patubig kan agencia sa anom na provincias kan Kabikolan.\nDawa libre na an serbisyo nin patubig sa presenteng administrasyon ni Presidente Duterte na nag-efecto kan Enero 2017 alagad obligado pa nindang bayadan an milyones pesos na morosidad, sabi ni Ed Yu, official spokesperson kan NIA Bikol.\nAn gobierno nacional nagtagamang dos bilyon pesos na subsidiya sa NIA\nkaribay kan mawawarang fondo sa coleksyon sa serbisyo sa patubig, kabale na digdi sa pansueldo sa empleados asin mga gagastoson sa operasyon kan agencia alagad ipapadagos pa an pag-colecta kan mga morosidad.\nSa enterong nacion nagpapadagos pa an pag-colecta kan total na P13 bilyon na morosidad kan mga paraoma, sabi pa ni Yu.\nSa 2017 General Appropriation Act an NIA igwang total na P36 bilyon na badyet.\nNagpapadagos pa an pag-enmienda sa congreso kan Acta Republica 3603 na nagtutugdas kan NIA kan Hulyo 22, 1963 kan panahon ni dipuntong Presidente Diosdado Macapagal.\nKabale sa hahaleon sa probisyon kan RA 3603 iyo an irrigation service fee na nag-efecto kan Enero 1, 2017 alagad mientras na nagpapadagos pa an orolay kaini sa congreso, inaprobaran muna an P2 bilyon na subsidiya sa NIA karibay kan mawawarang coleksyon sa patubig, segun pa sa parataram kan NIA Bikol.\nAn National Confederation of Irrigators Association nanindugan contra sa paghale na kan mga back accounts kan rinibong paraoma huli ta dejado digdi si relihosong nagbabayad sa serbisyo sa patubig alagad papalibrehon lugod si dai tatao magbayad kan saindang obligasyon.\nSinabi pa ni Yu na napag-araman kan NIA ki Senador Cyntia Villar, pamayo kan Committee on Agriculture sa Camara-Alta na posibleng makalusot sa Agosto 2017 an bagong bill na nag-eenmienda kan RA 3603. (DPA)


Ano an pamibi nin parakasala?\nHapot: Ano an pamibi nin parakasala?\nSimbag: An pamibi nin parakasala sarong pamibi na sinasambit kan sarong tawo pag naintindihan niya na siya parakasala asin kaipuhan niya an Paraligtas. An pag pamibi kan pamibi nin parakasala mayong kapangyarihan sa saiyang sadiri. An pamibi nin parakasala epektibo sana kun ini totoong nagrerepresentar kan naaaraman, naiintindahan, asin tinutubod manongod kan saindang pagigin makasalan asin pangangaipo nin kaligtasan.\nAn enot na aspeto kan pamibi nin parakasala iyo an pagintindi na kita gabus parakasala. Pinoproklamar so Roma 3:10, “Siring sa nasusurat, Mayo nin matanos, dai, minsan saro.” Malinaw na sinasabi sa Biblia na gabus kita nagkasala. Gabus kita parakasala na nangangaipuhan nin pagkaherak asin kapatawadan hali sa Dios. (Tito 3:5-7). Huli sa satuyang mga kasalan, kita dapat sanang padusahan (Mateo 25:46). An pamibi kan parakasala pakikimaherak nin biyaya asin karahayan kan boot hali sa Dios imbes na kapadusahan an itao Niya sato. Ini paghagad nin pagkaherak imbes ba kaanggotan.\nAn ikaduwang aspeto kan pamibi nin parakasala iyo an aramon kun ano an ginibo kan Dios tanganing masolusyonan an satuyang pagkalagalag asin pagkakasala. An Dios nagin laman asin nagpakang tawo sa Persona ni Hesus-Kristo (Juan 1:1,14). Tinukudan kita ni Hesus kan katotoohan manongod sa Dios asin Siya namuhay na matanos asin perpektong buhay na mayong kasalan (Juan 8:46; 2 Corinto 5:21). Si Hesus nagadan sa krus, dara an kapadusahan na dapat kita an mag danas (Roma 5:8). Si Hesus buminangon hali sa mga gadan tanganing patotoohan an Saiyang kapangganahan tumang sa kasalan, kagadanan, asin sa impyerno (Colosas 2:15; 1 Corinto 15). Huli kan gabus na ini, pwede kitang mapatawad kan satuyang mga kasalan asin magkamit nin daing kasagkudan na harong sa langit – kun kita matubod ki Hesu-Kristo. Mayo kitang ibang pwedeng gibuhon kundi an magtobod na Siya nagadan para sa satuya asin Siya nabuhay liwat hali sa mga gadan (Roma 10:9-10). Kita maliligtas huli sa grasya sana, sa paagi sana nin pagtubod, ki Hesu-Kristo sana. Idinedaklara sa Efeso 2:8, “Ta huli sa biyaya kamo nakaligtas huli sa pagtobod; asin iyan bakong hale sa saindo, kundi balaog nin Doos. Bakong huli sa mga gibo, tanganing dae nin siisay man na managsag.”\nAn pagsambit kan pamibi nin parakasala sarong simpleng paagi sana kan pagdeklara sa Dios na ika nagtutubod ki Hesu-Kristo bilang saimong paraligtas. Mayong kapangyarihan an pamibi na ini para iligtas ka. Sa pagtobod sana sa kagadanan asin pagkabuhay liwat ni Hesus an makapagliligtas saimo. Kun naiintindihan mo na ika parakasala asin nangangaipo ka nin kaligtasan sa paagi ni Hesu-Kristo, uni an pamibi nin parakasala na pwede mong sambiton sa Dios: “Kagurangnan, aram kong ako parakasala. Aram kong dapat akong padusahan huli kan sakuyang mga kasalan. Alagad, ako nagtutubod ki Hesu-Kristo bilang sakong paraligtas. Ako nagtutubod na an Saiyang kagadanan asin pagkabuhay liwat nagtao sako nin kapatawadan. Nagtitiwala ako ki Hesu-Kristo bilang personal kong Kagurangnan asin Paraligtas. Salamat Kagurangnan, sa pagligtas asin sa pagpatawad sako! Amen!”